Isu Bapa dan Nafkah Keluarga di Mahkamah Syariah

Sempena Hari Bapa 2023, kami ingin mengulas berkenaan isu nafkah pada masa kini yang membawa peratusan paling besar di Mahkamah-mahkamah Syariah di Malaysia.

Sebagai contoh, di Negeri Sembilan sahaja, 70 peratus kes yang telah difailkan adalah berkenaan kes tuntutan nafkah yang tertunggak.

Isu berkenaan nafkah ini tidak boleh dipandang remeh kerana berdasarkan sebuah hadis, nafkah ini bukan sahaja tanggungjawab dan kewajipan bagi suami, malah ia turut menjadi sedekah kepada isteri dan anak serta merupakan pahala untuk para ayah.

Daripada Abu Hurairah RA, bahawa Nabi SAW bersabda yang bermaksud:

“Dan dinar (harta) yang kamu belanjakan di jalan Allah dan dinar yang kamu berikan kepada hamba (untuk membebaskan) dan dinar yang kamu sedekahkan kepada orang miskin serta dinar yang kamu sedekahkan kepada keluargamu. Maka yang paling besar ganjaran pahalanya adalah yang kamu sedekahkan kepada keluargamu.” (HR Muslim, No. 995)

Imam al-Nawawi berkata bahawa memberi sedekah kepada ahli keluarga adalah lebih afdal (lebih baik) berbanding memberi kepada orang asing (yang tidak mempunyai pertalian keluarga) jika mereka (ahli keluarga) berhajat kepadanya.

Tambahan pula, ahli keluarga perlu diraikan hak mereka berdasarkan pertalian silaturahim walaupun pertalian tersebut jauh.

Ini kerana, Nabi SAW memerintahkan kepada Abu Talhah r.a. untuk memberikan sedekah kepada ahli keluarganya, maka beliau memberikannya kepada Ubay bin Ka’ab dan Hassan bin Thabit. Kedua-dua sahabat ini berhimpun pada nasab datuk yang ketujuh.

Kadar nafkah itu hendaklah diberi dengan cukup (kifayah) dan baik (ma’ruf). Kadar kifayah dan ma’ruf itu berdasarkan kepada kemampuan si suami dan bapa untuk menanggungnya.

Firman Allah SWT dalam Surah al-Talaq ayat 7 yang bermaksud:

“Hendaklah orang yang mempunyai keluasan memberi nafkah menurut kemampuannya, dan orang yang terbatas rezekinya, hendaklah memberi nafkah daripada harta yang diberikan Allah kepadanya. Allah tidak membebani kepada seseorang melainkan (sesuai) dengan apa yang diberikan Allah kepadanya. Allah kelak akan memberikan kelapangan setelah kesempitan.”

Namun begitu, Seksyen 61 Enakmen Undang-Undang Keluarga Islam (Negeri Selangor) 2003 (EUUKIS) memperuntukkan bahawa kadar keperluan lebih diutamakan berbanding keupayaan, malah taraf status sosial isteri juga perlu diambil kira dalam menentukan kadar nafkah.

Jika seorang bapa itu tidak mampu, maka waris sebelah bapa harus menyediakan nafkah tersebut, yang mana nafkah umum adalah sehingga anak tersebut mencapai umur 18 tahun atau sehingga anak tersebut selesai pengajiannya pada peringkat pengajian tinggi iaitu ijazah, diploma, sijil dan sebagainya.

Mahkamah Syariah mempunyai bidang kuasa untuk memutuskan kadar nafkah setinggi RM1,500 untuk seorang anak, malah lebih daripada itu.

Seorang isteri boleh meletakkan terma-terma nafkah yang difikirkan sesuai, yang mana isteri boleh memohon nafkah mengikut bila-bila masa yang diperlukan (“as and when”).

Namun pada masa yang sama, mahkamah tidak boleh membenarkan sebarang tuntutan yang mengandungi terma-terma yang melampaui batas (“abusive terms”).

Seksyen 161 Akta Tatacara Mal Mahkamah Syariah (Wilayah-Wilayah Persekutuan) 1998 memperuntukkan berkenaan hiwalah.

Pelaksanaan hiwalah boleh menjadi sebagai salah satu cara penyelesaian terhadap masalah pengabaian nafkah oleh bekas suami terhadap keluarganya.

Hiwalah merujuk kepada proses pemindahan wang melalui akaun bank atau institusi kewangan bekas suami atau bapa yang culas dalam pemberian nafkah oleh pihak Mahkamah Syariah untuk digunakan bagi melunaskan tuntutan nafkahnya.

Hal ini bagi memastikan hak nafkah dan mut’ah bekas isteri serta anak-anak tidak diabaikan oleh seorang bekas suami atau bapa.

Di Mesir, duit denda saman kereta boleh dimasukkan ke dalam tabung dan boleh digunakan untuk ibu tunggal.

Manakala, di New Zealand, jika si bapa tidak membayar nafkah, terdapat akta khusus di bawah akta cukai pendapatan dan akta nafkah anak yang menyediakan tabung di bawah cukai pendapatan, dan apa-apa denda akan diletakkan bawah tabung ini.

Di Maghribi pula, semasa zaman Parti Wathaniyah memerintah, terdapat ‘sunduq al-a’ilah’, yang mana jika terdapat sebarang denda, ia akan dimasukkan ke dalam bank, dan pihak bank akan uruskan untuk ibu tunggal sebanyak USD300 sebulan.

Di Australia, terdapat konsep pembahagian pembayaran nafkah anak sebanyak 50/50 antara ibu dan bapa, namun hal ini telah menjadi suatu halangan atau “setback” kepada para ibu.

Hal ini kerana para ibu lebih sukar untuk mendapatkan kerja, dan jika si ibu yang menjaga anak, beliau perlu mengupah pengasuh apabila keluar bekerja. Hal ini menunjukkan konsep nafkah dalam Islam adalah jauh lebih murni.

Di Malaysia, terdapat peruntukan-peruntukan dan undang-undang berkenaan nafkah, namun tiada mekanisme untuk melaksanakan undang-undang tersebut dengan baik. Maka, isu nafkah ini tidak dilihat selesai lagi di Malaysia.

Pihak Universiti Islam Antarabanga Malaysia (UIAM) telah mencadangkan untuk melaksanakan Tabung Simpanan Keluarga, yang mana tabung ini berperanan untuk membantu keluarga bagi perbelanjaan mendesak.

Hal ini kerana kecuaian boleh berlaku pada bila-bila masa, sama ada semasa perkahwinan, selepas perceraian mahupun selepas kematian suami atau isteri.

Di mahkamah sivil contohnya, mahkamah boleh memerintahkan isteri untuk membayar nafkah jika suami tidak berkeupayaan (“incapacitated”). Namun, dalam kebanyakan kes, isu nafkah ini bukan berpunca kerana suami tiada pendapatan, tetapi kerana suami mengabaikan nafkah.

Justeru, para bapa diseru untuk tetap tabah dalam mengharungi inflasi dan kelembapan ekonomi dunia akibat kesan pasca-PKP dan peperangan di Russia-Ukraine yang masih terasa sehingga kini.

Semoga Allah memberikan ganjaran yang besar kepada para bapa yang tetap berusaha sedaya mungkin untuk menyediakan keperluan terbaik untuk anak dan isteri.

AJK Advokasi & Polisi Wanita IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Sokong Mansuhkan UPSR

Pertubuhan IKRAM Malaysia (IKRAM) menyambut baik cadangan Kementerian Pendidikan Malaysia (KPM) untuk menggantikan Ujian Penilaian Sekolah Rendah (UPSR) dengan sistem pentaksiran pendidikan yang holistik.

IKRAM berpandangan sistem peperiksaan UPSR kini terlalu bersifat ‘high stake examination’ berorientasikan ranking dan ini telah menimbulkan gejala tidak sihat dalam kalangan pelajar, ibu bapa dan sekolah.

IKRAM menyokong agar pentaksiran UPSR yang kini berbentuk sumatif yang hanya menekankan pencapaian akhir pelajar digantikan dengan pentaksiran formatif yang berbentuk ‘developmental’ secara berterusan.

Hasil pentaksiran formatif dapat memberi maklum balas mengenai perkembangan pelajar sekaligus membolehkan tanda aras pencapaian dan prestasi pelajar diperolehi untuk memperbaiki kurikulum dan pedagogi yang diguna pakai oleh pendidik dalam proses PdP (Pengajaran dan Pembelajaran).

IKRAM juga mengalu-alukan cadangan KPM untuk menetapkan pelajar hanya dinilai 50 peratus dalam akademik dan 50 peratus lagi dinilai oleh pihak sekolah seperti kedatangan, kokurikulum dan sikap pelajar.

IKRAM ingin mengesyorkan agar sistem pentaksiran kebangsaan mengambil kira perkara-perkara berikut:

1. Sistem pentaksiran yang holistik perlu dijadikan teras kepada sistem pendidikan kebangsaan sehingga terlahir insan seimbang dan harmonis seperti mana yang termaktub dalam Falsafah Pendidikan Kebangsaan.

2. Kepimpinan sekolah, pendidik dan ibu bapa sebagai komponen kritikal dalam kejayaan sistem pendidikan hendaklah memahami, menghayati dan melaksanakan falsafah pentaksiran holistik. Komitmen daripada pihak sekolah untuk melaksanakannya secara serius adalah amat penting bagi menjamin kejayaannya.

3. Prasarana dan sistem sokongan yang padu perlu disediakan bagi memberi kemudahan kepada guru-guru untuk melaksanakan pentaksiran ini.

Prof Dr Omar YaakobPengerusi Jawatankuasa Pendidikan Pertubuhan IKRAM Malaysia


Persiapan ilmu, kemahiran bakal negarawan

Program tiga hari dua malam di bawah kluster Negarawan Muda SHIELD ini bertujuan untuk mempersiapkan peserta dengan ilmu dan kemahiran ketokohan dalam kalangan mahasiswa Persatuan Belia Harmoni Malaysia (HARMONI).

Latihan kepada kira-kira 40 orang peserta ini merangkumi topik-topik seperti sejarah aktivisme mahasiswa, asas dalam perdebatan, media dan pengurusan naratif, asas-asas perundangan dan pelbagai lagi latihan yang sangat penting untuk diketahui oleh seseorang mahasiswa.

Dalam slot pertama “Mengapa Universiti?”, Timbalan Naib Canselor Universiti Sultan Zainal Abidin (UNISZA), Prof Madya Dr Mohd Afandi Salleh telah berkongsi kepentingan sesebuah universiti dengan membentangkan sejarah pembentukan universiti dan peranannya masa kini.

Dalam slot seterusnya, Felo Penyelidik Institut Kajian Malaysia dan Antarabangsa Universiti Kebangsaan Malaysia (UKM), En Haris Zuan berkongsi isu permasalahan universiti, aktivisme mahasiswa, autonomi universiti dan kepentingannya kepada pembangunan diri mahasiswa dan universiti untuk pembangunan negara.

Para peserta juga bertuah dengan kehadiran Ketua Komunikasi Strategik Kementerian Pertahanan Malaysia, En Nazri Abdullah yang menyampaikan tajuk “Pengurusan Media dan Naratif” berkaitan kemahiran dalam menggunakan media sosial sebagai seorang pemimpin, beberapa tip seperti proses membuat hantaran, bentuk kenyataan media yang berimpak dan pengawalan krisis, serta berkongsi pengalaman beliau sepanjang bersama akhbar Harakah dan Malaysiakini.

Dalam “Grooming Session” oleh Frontliner Trainer MSQ Power Training, Pn Nur Karimah Harun, beliau melatih peserta membina penampilan diri sebagai seorang pemimpin antaranya cara berpakaian, penggunaan pakaian yang sesuai, pemilihan warna pakaian, penggunaan aksesori pakaian, penggunaan bahasa tubuh badan dan cara berinteraksi yang betul.

Beliau juga berkongsi pengalaman bagi memberi pemahaman kepada peserta tentang kesilapan yang biasa berlaku dalam penampilan diri yang mana aspek ini merupakan antara elemen penting kepada seorang pemimpin bagi memberikan tanggapan yang baik dan keyakinan diri.

Penutup bengkel disempurnakan oleh Penasihat SHIELD, Saudara Zainal Abid Zainal Adlishah. Semoga program ini mencapai objektifnya dalam melatih para peserta dengan ilmu dan kemahiran sebagai seorang pemimpin sebagai persediaan menjadi tokoh dan negarawan pada masa hadapan, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Advokasi: Belajar daripada Syed Saddiq

16 Julai 2019 akhirnya menjadi titik tolak baru bagi anak muda Malaysia terlibat dalam ruang demokrasi. Dengan sokongan 211 orang Ahli Parlimen, ini menjadikan ia sebagai Rang Undang-Undang (RUU) pertama dipinda sejak pemerintahan Tun Hj Abdullah Ahmad Badawi.

Kredit harus diberikan kepada Menteri Belia dan Sukan, Syed Saddiq Syed Abdul Rahman dan pasukannya. Ia bukan proses mudah untuk menyakinkan majoriti Ahli Parlimen yang bukan berstatus anak muda.

Maka, dalam konteks kerja advokasi, apakah yang kita boleh belajar daripada usaha Syed Saddiq ini?

Ini paling utama. Kegagalan bagi sesebuah gerakan melakukan usaha advokasi apabila mereka datang membawa sesebuah gagasan yang tidak jelas.

Apa itu Negara Rahmah? Rahmatan Lil Alamin? Malah, saya mendengar ada masyarakat yang tidak tahu menyebut Rahmatan Lil Alamin. Walau bagaimanapun, ia bukanlah masalah besar sekiranya gagasan itu dapat diterjemahkan dalam bentuk yang lebih realistik dan praktikal.

Sebagai contoh, berapa ramaikah warganegara yang boleh menjelaskan makna Wawasan 2020? Rata-rata anak muda yang saya kenali ketika ini, mereka hanya dapat menterjemahkan Wawasan 2020 dalam bentuk ‘negara yang mempunyai kereta terbang’.

‘Negara yang mempunyai kereta terbang’ dikira sebagai realistik dan sesuai dengan imaginasi remaja walaupun terjemahannya tidak tepat. Gagasan ini dikira berjaya apabila pelajar sekolah rendah era 2000-an pun tahu kewujudan wawasan ini.

Sudah tentu tidak terlambat untuk gagasan Negara Rahmah pula diangkat. Dalam konteks ini, Syed Saddiq membawa suatu agenda yang jelas dan boleh difahami oleh semua masyarakat iaitu menurunkan umur mengundi kepada 18 tahun.

Syed Saddiq tahu RUU ini perlu dipinda di dalam parlimen. Ahli Parlimen daripada pelbagai parti akan terlibat dan sokongan harus diraih. Beliau terus pergi kepada sasaran iaitu Ahli Parlimen daripada blok kerajaan dan pembangkang untuk mendapatkan sokongan.

Malah tidak terkecuali pertemuan empat mata dengan tokoh seperti Mufti Wilayah Persekutuan dan Mufti Perlis.

Kebanyakan gerakan melakukan kerja advokasi sudah mempunyai sasaran yang jelas tetapi acap kali mereka menggunakan medium yang tidak tepat untuk sampai kepada sasaran.

Saya tidak mahu menyentuh penggunaan media konvensional seperti televisyen, surat khabar dan sebagainya kerana berdasarkan pengalaman, itu sudah termasuk dalam perancangan advokasi yang dipimpin oleh golongan berfikiran lama.

Tetapi yang sering mereka lupakan adalah media sosial yang lebih cepat, fleksibel, menjimatkan kos dan boleh dikawal. Kempen #Undi18 di pelbagai media sosial efektif dan mudah disambut oleh masyarakat. Tambahan pula kempen ini disasarkan untuk anak muda yang sememangnya pengguna utama media sosial.

Lihat bagaimana Syed Saddiq berjaya bermain dengan persepsi dengan menonjolkan dirinya yang giat berjumpa dengan pelbagai individu tanpa mengira latar politik. Ini memberi isyarat jelas bahawa kempen ini serius. Masyarakat mudah faham dan ambil peranan apabila sampai pada waktunya nanti.

Duta ini boleh jadi sesiapa pun sama ada selebriti, tokoh, pengasas kempen atau ahli politik. Syed Saddiq menjadikan dirinya sebagai duta. Kenapa perlu duta? Duta penting supaya mata masyarakat fokus kepada siapa mereka harus kembali untuk mengikuti perkembangan semasa.

Saya suka melihat kepada kempen Persatuan Pengguna Islam Malaysia (PPIM) yang menangani kes peminjaman ceti haram along dengan menggunakan cara ini. Sebut sahaja PPIM, wajah Datuk Nazim Johan akan menerjah fikiran untuk kebanyakan orang.

Banyak lagi contoh yang boleh disebut.

Penulisan pendek ini mungkin sahaja sesuatu yang kita semua sedar dan tahu. Malangnya sering dianggap remeh.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Agong Perkenan Pencalonan PM Hingga 2 Petang Selasa

KUALA LUMPUR – Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah telah menzahirkan titah perkenan supaya proses mengemukakan calon Perdana Menteri ke-10 dilanjutkan sehingga jam 2.00 petang Selasa, 22 November 2022.

Dalam pada itu, Seri Paduka Baginda menyeru seluruh rakyat untuk terus bersabar dan bertenang sehingga selesainya proses pembentukan kerajaan baharu dan pencalonan bakal Perdana Menteri ke-10.

“Pentadbiran negara masih berjalan seperti biasa di bawah pengurusan Perdana Menteri Sementara atau ‘Caretaker Prime Minister’ berdasarkan prinsip-prinsip yang digariskan bagi Kerajaan Sementara,” titah baginda.

Sehubungan itu, baginda menyeru rakyat agar turut sama mendoakan semoga Malaysia dirahmati dan diberkati serta dilindungi daripada sebarang bentuk bencana dan musibah.

Terdahulu, titah perkenan Agong itu adalah susulan daripada permohonan-permohonan daripada ketua parti-parti politik serta gabungan parti-parti politik yang diterima oleh Istana Negara hari ini.


Lebih setengah juta kanak-kanak divaksin

SERI KEMBANGAN – Sebanyak 513,393 individu atau 14.5 peratus populasi kanak-kanak berusia lima hingga 11 tahun di Malaysia telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids) hingga Ahad.

“Sejumlah 13,992,391 atau 59.5 peratus populasi dewasa di dalam negara pula telah menerima dos penggalak Covid-19 dan seramai 22,944,158 atau 97.5 peratus lengkap vaksinasi manakala 23,221,715 atau 98.7 peratus telah menerima sekurang-kurangnya satu dos,” sebagaimana laporan laman web CovidNow.

Bagi remaja berusia 12 hingga 17 tahun, sejumlah 2,798,806 individu atau 90 peratus daripada kumpulan itu telah melengkapkan vaksinasi mereka manakala 2,884,882 atau 92.8 peratus menerima sekurang-kurangnya satu dos vaksin.

“Sejumlah 128,153 dos suntikan vaksin telah diberikan semalam melibatkan 61,230 suntikan dos pertama.”

Manakala, 464 suntikan dos lengkap dan 66,459 suntikan dos penggalak menjadikan jumlah kumulatif vaksin bagi Program Imunisasi Covid-19 Kebangsaan (PICK) kini meningkat kepada 66,148,498.

Portal GitHub Kementerian Kesihatan melaporkan sebanyak 37 kes kematian akibat Covid-19 direkodkan pada Ahad dengan Johor merekodkan sembilan kes.

Ini diikuti Selangor (tujuh), Kedah (enam), Perak dan Sabah masing-masing empat kes, Pulau Pinang (tiga), Pahang (dua) dan satu kes masing-masing di Melaka dan Wilayah Persekutuan Labuan.


Lebih 60% lengkap vaksin

SERI KEMBANGAN – Menurut Jawatankuasa Khas Jaminan Akses Bekalan Vaksin Covid-19 (JKJAV), seramai 14,648,590 individu atau 62.6 peratus daripada populasi dewasa negara ini telah melengkapkan suntikan vaksin Covid-19 sehingga Ahad.

“Seramai 19,389,392 individu atau 82.8 peratus telah menerima sekurang-kurangnya satu dos menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) setakat Ahad sebanyak 34,027,548 dos,” ujar JKJAV menerusi perkongsian infografik di laman Twitter rasminya pada Isnin.

Seramai 59.4 peratus daripada jumlah populasi keseluruhan negara telah mendapat sekurang-kurangnya satu dos vaksin Covid-19, manakala 44.9 peratus telah melengkapkan vaksinasi.

“Vaksinasi harian pada Ahad merekodkan sebanyak 302,804 dos dengan 142,186 merupakan dos pertama dan 160,618 adalah dos kedua.”

PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.

Terbaharu, Perdana Menteri Datuk Seri Ismail Sabri Yaakob berpendapat Lembah Klang kini sudah boleh beralih ke Fasa 2 Pelan Pemulihan Negara (PPN) susulan kadar vaksinasi yang telah melebihi 80 peratus.

“Ia akan diputuskan dalam perbincangan mesyuarat jawatankuasa khas menangani Covid-19 bersama barisan kabinet yang akan dipengerusikannya nanti.”

Menerusi laman Facebooknya, beliau mengucapkan syabas kepada penduduk Lembah Klang kerana kadar vaksinasi cemerlang yang sudah mencapai lebih 80 peratus.

“Dengan ini saya berpendapat bahawa Lembah Klang sudah boleh beralih ke fasa seterusnya.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pantau pencemaran secara sistematik – IKRAM ACADEMIA

Negara kita telah dikejutkan dengan insiden pembuangan sisa kimia di Sungai Kim Kim, Pasir Gudang Johor pada 7 Mac 2019 yang telah menyebabkan keresahan kepada penduduk setempat akibat gangguan kesihatan serta masalah lain yang berkaitan.

IKRAM ACADEMIA amat bersimpati dan prihatin kepada mangsa yang terlibat. Pembuangan sisa toksik dikatakan dilakukan oleh pengusaha kilang tayar kitar semula. Jabatan Alam Sekitar telah mengesahkan lima bahan kimia utama yang dikenal pasti iaitu D-limonene, benzene, toulene, ethylbenzene dan xylene.

Kertas pertuduhan ke atas individu yang bertanggungjawab dijangka akan dibuat mengikut Seksyen 34B Akta Kualiti Alam Sekeliling 1974 yang memperuntukkan penjara tidak melebihi lima (5) tahun dan denda tidak lebih RM500,000.

Bahan kimia yang dibuang ke dalam Sungai Kim Kim tersebut merupakan bahan yang mudah meruap dan memberi kesan akut kepada kesihatan manusia, terutama mengganggu sistem pernafasan dan boleh menyebabkan radang kulit.

Semua bahan kimia tersebut tidak mudah larut dalam air, maka sisa toksik tersebut juga akan memberi kesan kronik atau jangka panjang. Sebagai contoh, sisa toksik tersebut boleh melarut dalam lapisan lemak contohnya lapisan kulit, serta bahan organik dalam sedimen dan air.

Bahan tersebut akan juga melalui proses pemendapan dalam sedimen lalu memberi kesan jangka panjang terutama apabila dasar sungai terhakis oleh arus deras dan mobilisasi semula bahan tersebut oleh hidupan akuatik dalam ekosistem tersebut.

Sebelum insiden pembuangan sisa toksik di Sungai Kim Kim, kajian saintifik menunjukkan bahawa sungai tersebut telah pun mengalami pencemaran yang serius (rujuk Pertanika Journal of Science & Technology, 26(1), 95-120, 2018).

Antara bahan pencemar toksik yang telah dikenal pasti ialah Polycyclic Aromatic Hyrocarbon (PAHs), najis manusia dan najis binatang ternakan dan linear alkylbenzenes (LABs) (rujuk Environmental Forensics 17(1), 36-47, 2016). PAHs dan LABs adalah merupakan ejen pemusnah sistem endokrin manusia.

IKRAM ACADEMIA menyokong kenyataan Yang Berhormat Menteri Kesihatan bahawa mereka yang terdedah dengan bahan kimia dipantau untuk memastikan tiada kesan kesihatan jangka panjang.

Justeru, insiden pembuangan sisa toksik di Sungai Kim Kim yang telah sekian lama tercemar perlu diambil sebagai satu peringatan dan bukan hanya satu reaksi sentak atau spontan. Malah, Jabatan Alam Sekitar setiap tahun mengeluarkan senarai sungai-sungai yang tercemar di seluruh Malaysia dan mendapati kebanyakan sungai kita mengalami pencemaran yang serius.

51 buah sungai dikategorikan tercemar dengan 25 daripadanya dikategori sebagai sungai mati di empat negeri. Setakat ini 25 buah sungai (iaitu 16 di Johor, 5 di Lembah Kelang, 3 di Pulau Pinang dan 1 di Melaka) di kategori sebagai Kelas 5 (pencemaran teruk) sementara 7 buah sungai tersenarai dalam Kelas 4.

Persoalannya ialah apakah kita kekurangan akta dan perundangan alam sekitar? Jawapannya adalah tidak sama sekali! Malaysia mempunyai Akta Kualiti Sekeliling 1974 (Akta 127 Peraturan-peraturan alam sekeliling (Buangan Terjadual (2005)) dan Akta Sungai (Pencegahan dan Pencemaran, Seksyen 2(1)(a)).

Apakah kita kekurangan pengawasan dan pemantauan terhadap alam sekitar? Jika jawapannya adalah positif, maka pihak berwajib perlu meningkatkan pemantauan ke atas pengusaha kilang terutama Industri Kecil dan Sederhana (IKS).

Kajian menunjukkan bahawa IKS adalah penyumbang terbesar bahan buangan di negara ini (rujuk Laporan Mesyuarat Jabatan Alam Sekitar 2018/02, Dasar penggubalan baru Akta Alam Sekitar Jabatan Alam Sekitar di www.doe.gov.my).

Oleh itu, fokus utama pemantauan perlulah ditumpukan kepada sektor tersebut. Pihak berwajib perlu mengambil inisiatif dan anjakan paradigma untuk meneruskan usaha membenteras pembuangan sisa toksik ke dalam badan air secara berterusan dan bukan secara bermusim atau hanya apabila berlaku insiden seperti di Sungai Kim Kim.

Pengetahuan lengkap mengenai pencemaran alam sekitar perlu dijadikan subjek khusus dalam kurikulum sekolah rendah dan menengah untuk melahirkan rakyat yang peka dan bertanggungjawab terhadap kesejahteraan alam sekitar.

Contohilah Sungai Thames di England dan Sungai Hans di Korea yang mana sungai-sungai tersebut dianggap paling tercemar di dunia pada suatu ketika dahulu tetapi sekarang merupakan sungai-sungai yang paling bersih di dunia.

IKRAM ACADEMIA berpendirian bahawa pemantauan pencemaran alam sekitar secara umumnya perlu dilaksana secara berterusan dan sistematik. Kerjasama dalam pemantauan alam sekitar antara agensi pemantauan dan penguatkuasaan sama ada di peringkat kebangsaan, negeri dan kerajaan tempatan harus dipertingkatkan untuk memastikan insiden seperti ini tidak berulang.

IKRAM ACADEMIA menyeru semua rakyat Malaysia sama-sama menzahirkan sifat rahmah di dalam kehidupan harian kita dengan melaksanakan amalan yang baik yang diredhai Allah serta menghindari dari membuat kerosakan kepada orang lain dan alam sekeliling.

Profesor Dato’ Dr Mohd Ali Hassan, FASc Pengerusi IKRAM ACADEMIA  Profesor, Universiti Putra Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Contohi Saidina Abu Bakar As-Siddiq – IKRAM Selangor

IKRAM Selangor ingin mengucapkan ucapan tahniah kepada Menteri Besar  Selangor Ke-15 yang baru iaitu Ahli Dewan Undangan Negeri (ADUN) Bukit  Antarabangsa, YAB Dato’ Menteri Besar Mohamed Azmin Bin Ali yang telah  diberi perkenan oleh D.Y.M.M Baginda Sultan Selangor  berkuat kuasa hari  ini dalam Istiadat Angkat Sumpah dan Ikrar Aku Janji serta Pengurniaan  Surat Cara Pelantikan di Istana Alam Shah, Klang, pagi ini.  IKRAM Selangor berharap seluruh Anggota DUN Pakatan Rakyat dan Barisan  Nasional akan bersama-sama memberi kerjasama yang terbaik kepada Menteri  Besar yang baru dan berganding bahu dalam menjayakan agenda negeri  dalam memaju, memakmur dan memberikan khidmat terbaik kepada seluruh  rakyat jelata di negeri ini tanpa mengira kaum, ras mahupun agama.  IKRAM Selangor ingin berkongsi ucapan yang terkenal yang pernah  diungkapkan oleh Saidina Abu Bakar As-Siddiq ketika dilantik sebagai  Khalifah yang pertama pada tahun kesebelas Hijrah;  “Aku  diangkat menjadi pemimpin kalian tapi bukan bererti aku yang paling baik  dari kalian. Sekiranya aku melakukan kebaikan maka kalian harus  menolongnya dan sekiranya aku berbuat salah maka kalian wajib meluruskan  dan mengingatkan. Kejujuran adalah amanah dan berdusta adalah khianat  dan pengingkaran terhadap yang benar. Orang-orang yang lemah di antara  kalian, bagiku adalah orang kuat hingga aku memberikan haknya. Dan  orang-orang yang kuat di antara kalian, bagiku adalah lemah hingga aku  ambil hak-hak itu darinya.”  Semoga dengan perlantikan Menteri  Besar yang baru ini akan menamatkan segala kemelut politik yang telah  melanda negeri ini dan semoga masa-masa mendatang adalah hari-hari yang  terbaik bagi rakyat negeri ini.  IKRAM Selangor sangat berbesar  hati untuk memberi sumbangan khidmat bakti kepada negeri bertuah ini  khasnya bersama-sama Menteri Besar yang baru bagi menjayakan agenda  memakmur dan mengislah sehingga seluruh rakyat merasai nikmat keadilan  dan rahmah.  IKRAM Selangor mendoakan agar kepimpinan negeri  yang baru ini akan terus memberi perhatian yang tinggi dalam memelihara  kepentingan agama Islam, memelihara kemajuan dakwahnya serta menjauhkan  negeri ini dari segala elemen perpecahan dan maksiat yang dimurkai Allah. Kami juga berdoa agar negeri ini akan terus dilimpahi rahmat,  kemakmuran ekonomi dan kebaikan dari Allah SWT.  Yang benar,  HJ SHAMSUL MA’ARIF BIN HJ ISMAIL  YANG DIPERTUA IKRAM NEGERI SELANGOR


Cetak Sejuta Naskhah al-Quran: JK Khas Ditubuhkan

KUALA LUMPUR – Jabatan Kemajuan Islam Malaysia (JAKIM) telah diarah mengetuai satu jawatankuasa khas bagi menyelaraskan usaha kutipan dana percetakan dan pengedaran sejuta al-Quran ke seluruh dunia.

Menteri di Jabatan Perdana Menteri (Hal Ehwal Agama), Dato’ Setia Dr Mohd Na’im Mokhtar, arahan itu dikeluarkan pihaknya selepas mesyuarat Kabinet minggu lepas.

Beliau berkata, usaha itu memerlukan penyelarasan, bagi memenuhi hasrat yang dinyatakan Perdana Menteri, Dato’ Seri Anwar Ibrahim untuk mencetak sejuta naskhah al-Quran untuk diedarkan ke seluruh dunia.

“Setakat ini, kita tidak letakkan sasaran bagi jangkaan tarikh edarannya. Saya akan tunggu untuk jawatankuasa itu bersidang terlebih dahulu dan mereka akan kemas kini kepada saya, kerana kita perlu lihat usaha ini secara menyeluruh dalam pelbagai aspek sebelum kita tetapkan sasaran,” katanya.

Beliau berkata demikian selepas melancarkan Pelan Pembangunan Komuniti Setempat Yayasan Pembangunan Ekonomi Islam Malaysia (YaPEIM) di Masjid Jamek Kampung Baru, di sini hari ini.

Pada 28 Jan lepas, Perdana Menteri berkata, Malaysia akan mencetak dan mengedarkan satu juta naskhah al-Quran ke seluruh dunia sebagai tindak balas terhadap pembakaran kitab suci umat Islam itu di Sweden.

Sementara itu, mengulas nasihat Mufti Wilayah Persekutuan kepada masyarakat Islam mengenai sambutan Thaipusam, Mohd Na’im berkata, ia bertujuan supaya umat Islam tidak terlibat dengam apa-apa ritual agama dalam perayaan berkenaan.

“Itu tidak bermakna umat Islam tidak boleh bersama-sama dengan orang bukan Islam. Bahkan, semangat kesatuan, perpaduan, itu kita galakkan. Jadi dalam konteks ini dan atas nasihat Mufti Wilayah Persekutuan, had di situ adalah orang Islam tidak dibenarkan untuk melibatkan diri dalam upacara agama itu,” katanya.

Mengenai Pelan Pembangunan Komuniti Setempat YaPEIM itu, Mohd Na’im berkata, objektif pelaksanaannya adalah bagi meningkatkan taraf sosioekonomi masyarakat setempat, meningkatkan pendapatan dan kelestarian kehidupan.

Katanya, pemilihan Kampung Baru khususnya Masjid Jamek Kampung Baru sebagai projek rintis plan itu dilihat signifikan dalam membangunkan usahawan asnaf serta usahawan lain di ibu negara menerusi pelbagai inisiatif bagi pembangunan komuniti, sekali gus memanfaatkan prasarana komuniti setempat.

Turut hadir, Pengerusi Lembaga Pemegang Amanah YaPEIM, Datuk Mohd Radzif Mohd Yunus, Ahli Parlimen Titiwangsa, Datuk Seri Johari Abdul Ghani dan Pengerusi Masjid Jamek Kampung Baru, Datuk Mohd Khay Ibrahim.


Rasulullah SAW Pembangun Jiwa, Rindu Saudaranya

Saban tahun kita menyambut Maulidur Rasul, mengingati baginda Rasulullah SAW, bahkan tarikhnya dijadikan cuti umum di seluruh negara.

Sambutan ini menggambarkan betapa umat Islam amat menghargai perjuangan Baginda SAW menyebarkan risalah Islam ke seluruh dunia hingga tersebarnya risalah Islam kepada kita.

Amat besar jasa Baginda SAW membangunkan jiwa manusia dengan cahaya Islam dengan membacakan kepada kita ayat-ayat-Nya, membersihkan amalan jahiliah, syirik dan maksiat, serta mengajarkan isi kandungan al-Quran dan Sunnah.

“(Nikmat berkiblatkan Kaabah yang Kami berikan kepada kamu itu), samalah seperti (nikmat) Kami mengutuskan kepada kamu seorang Rasul daripada kalangan kamu (iaitu Muhammad), yang membacakan ayat-ayat Kami kepada kamu, dan membersihkan kamu (daripada amalan syirik dan maksiat), dan yang mengajarkan kamu kandungan Kitab (al-Quran) serta hikmat kebijaksanaan, dan mengajarkan kamu apa yang belum kamu ketahui.” (Al-Baqarah: 151)

Persoalannya, sebagai umat Islam, sejauh mana kita bangunkan jiwa kita agar selari dengan ajaran Rasulullah SAW? Lebih daripada itu, adakah kita telah menyebarkan mesej pembangun jiwa kepada orang lain?

Oleh itu, Maulidur Rasul sewajarnya bukan sekadar berupa sambutan untuk mengingati Baginda SAW semata-mata, bahkan ia perlu menjadi titik tolak kepada umat Islam untuk meneladaninya dalam membangunkan jiwa melalui penampilan akhlak yang terpuji, yang diiktiraf Allah SWT dalam al-Quran.

“Dan bahawa sesungguhnya engkau (wahai Muhammad) mempunyai akhlak yang amat mulia.” (Al-Qalam: 4)

Umat Islam perlu memperbaiki diri dengan akhlak yang mulia, juga mendidik keluarga dengan akhlak terpuji, seterusnya menjadi teladan kepada masyarakat ke arah akhlak yang lebih baik dalam segala aspek kehidupan.

Akhlak adalah cerminan nilai yang tersemat dalam hati. Nilai yang murni akan diterjemahkan melalui akhlak yang mulia lagi baik. Oleh yang demikian, contohilah bagaimana Baginda SAW membangunkan jiwa para sahabat serta menanamkan nilai murni dalam jiwa mereka.

“Demi sesungguhnya, adalah bagi kamu pada diri Rasulullah itu contoh ikutan yang baik, iaitu bagi orang yang sentiasa mengharapkan (keredaan) Allah dan (balasan baik) hari akhirat…” (Al-Ahzaab: 21)

Dengan meneladani Baginda SAW, umat Islam mampu membina sebuah negara yang aman, makmur, maju dan sejahtera dengan rakyat hidup bahagia, saling mengasihi, menghormati dan bekerjasama untuk membangunkan negara tercinta.

Dalam pada itu, Rasulullah SAW amat rindu untuk bertemu dengan saudaranya. Siapakah saudaranya? Baginda menjelaskannya dalam hadis yang panjang.

Daripada Abu Hurairah r.a. bahawasanya Rasulullah SAW pergi ke kawasan perkuburan, lalu baginda SAW menyebut:

“Assalamualaikum wahai penghuni perkampungan manusia beriman. Sesungguhnya aku insya-Allah, akan bersama-sama kamu selepas ini. Aku sangat suka agar kita dapat melihat saudara-saudaraku (ikhwanku) nanti.”

Para sahabat bertanya, “Apakah kami bukan saudaramu wahai Rasulullah?” Jawab baginda, “Kamu adalah sahabat-sahabatku. Ikhwanku adalah mereka yang belum muncul lagi.”

Para sahabat bertanya, “Bagaimana engkau boleh mengenali umatmu yang belum muncul lagi wahai Rasulullah?”

Jawab Rasulullah SAW, “Apakah kamu dapat melihat, jika seorang lelaki mempunyai kuda berbulu putih di dahi dan kakinya, dan ia berada dalam kelompok kuda-kuda hitam, apakah tuannya dapat mengenali kudanya?”

Jawab para sahabat: “Sudah pasti (tuannya dapat mengenali kudanya) wahai Rasulullah.”

Nabi SAW bersabda: “Sesungguhnya mereka akan datang (pada hari kiamat) dengan bercahaya kerana berwuduk. Aku akan mengetuai mereka ke telaga al-Haudh.”

“Ketahuilah! Terdapat manusia yang akan dihalau daripada telagaku sepertimana terhalaunya unta-unta yang sesat. Aku pun memanggil mereka, ‘Datanglah kamu semua.'”

Setelah itu dikatakan kepada baginda SAW, “Sesungguhnya mereka telah menukarkan ajaranmu setelahmu (kewafatanmu).” Maka aku pun bersabda, ‘Jauhilah! Jauhilah!'” (HR Muslim, No. 249)

Daripada hadis ini, jelas dinyatakan bahawa saudara atau ikhwan kepada Rasulullah SAW yang dapat dikenali pada hari akhirat nanti ialah mereka yang bercahaya hasil daripada amalan wuduk.

Umum kita ketahui bahawa ibadah utama daripada wuduk adalah untuk menunaikan solat, dan dan manifestasi solat adalah ia dapat mencegah daripada perbuatan keji dan mungkar.

“..sesungguhnya solat itu mencegah daripada perbuatan yang keji dan mungkar.” (Al-Ankabuut: 45)

Ini bermakna, mereka yang melazimi wuduk dan solat adalah mereka yang berusaha untuk membangunkan jiwanya, mengislahkan diri untuk menjadi Muslim yang lebih baik, dan pada masa yang sama, mereka turut menyuruh yang makruf dan mencegah yang mungkar, menunaikan zakat serta tunduk patuh dan taat kepada Allah SWT.

“Dan orang-orang yang beriman, lelaki dan perempuan, setengahnya menjadi penolong bagi setengahnya yang lain; mereka menyuruh berbuat kebaikan, dan melarang daripada berbuat kejahatan; dan mereka mendirikan solat dan memberi zakat, serta taat kepada Allah dan Rasul-Nya. Mereka itu akan diberi rahmat oleh Allah; sesungguhnya Allah Maha Kuasa, lagi Maha Bijaksana.” (At-Taubah: 71)

Kita berharap agar kita menjadi Muslim yang lebih baik, yang membangunkan jiwa, mengislah diri, keluarga, masyarakat dan negara, sekali gus menjadi saudara atau ikhwan kepada Rasulullah SAW.

Hj Badlishah Sham Baharin
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gerakan menyantuni mualaf terus diperhebat

Beliau kini bertanggungjawab sebagai Pengerusi bagi Gabungan Dakwah Malaysia (GDM) dan juga Pengerusi Pertubuhan Kadazan Dusun Murut Muslim SeMalaysia (PKDMMS).

Beliau juga merupakan pengasas Hidayah Centre yang terlibat secara khusus membantu saudara baru yang memerlukan bantuan. Beliau turut mendapat latihan dakwah daripada beberapa organisasi Islam Antarabangsa di Amerika Syarikat.

Sementara itu, Presiden Malaysian Chinese Muslim Association (MACMA), Prof Datuk Dr Taufiq Yap Yun Hin turut dilantik sebagai Pengerusi Ahli Jawatankuasa Hal Ehwal Mualaf Wilayah Persekutuan.

Jawatankuasa ini diharapkan menjadi sebahagian daripada usaha memperhebatkan lagi gerakan menyantuni saudara baru khususnya di Wilayah Persekutuan.

Bagi menambah nilai kualiti pendakwah dalam kalangan mualaf, pada minggu lalu Jabatan Agama Islam Wilayah Persekutuan (JAWI) dan MAIWNP disarankan untuk menghantar peserta Kelas Pengajian Mualaf yang berkelayakan ke universiti-universiti Islam di Timur Tengah terutama Universiti Islam Madinah, Arab Saudi.

Menteri di Jabatan Perdana Menteri (Hal Ehwal Agama), Senator Datuk Seri Dr Zulkifli Mohamad Al-Bakri ketika merasmikan Majlis Apresiasi Kelas Pengajian Mualaf Sesi 2019/2020 di Dewan Seminar Saidina Abu Bakar, Kompleks Darul Hidayah di sini, menyambut baik saranan yang dikemukakan itu.

“Saya sendiri tidak teragak-agak untuk mencalonkan nama mereka untuk dihantar ke Universiti (Islam) Madinah, jika layak dan cukup syarat.”

Jika komited mempelajari Islam, menurut beliau, tentunya golongan mualaf juga terbukti boleh menjadi pendakwah berkaliber dan boleh memahami ajaran Islam dengan baik.


i-Bantu hantar bantuan awal, gerakkan sukarelawan

“Kita telah pun menggerakkan sukarelawan dari negeri-negeri berhampiran termasuk sehingga Selangor untuk melakukan kerja-kerja bantuan pasca banjir dan mengagihkan keperluan harian mangsa-mangsa banjir,” kata Pengerusi i-Bantu, Prof. Madya Ainullotfi Abdul Latif.

Jelasnya, Timbalan Pengerusi i-Bantu dan Pengarah Disaster and Emergency Response Unit (DERU) sudah berangkat ke Pulau Pinang bersama pasukan i-Bantu Pusat pada tengah malam tadi untuk membawa bantuan dan meninjau keperluan bantuan bencana dan pasca-bencana di sana.

“Sekiranya ada keperluan lagi, sumber tambahan akan disalurkan untuk mereka yang memerlukan.”

Sementara itu, i-Bantu turut melancarkan Tabung Bantuan Bencana IKRAM untuk mangsa-mangsa banjir.

“Jenis bantuan yang diberikan ialah bahan makanan asas, air mineral, pek penjagaan diri, keperluan istirehat serta lampin pakai buang dan tuala wanita,” kata Pengarah DERU i-Bantu, Mahmud Ibrahim.

Mahmud juga merayu orang ramai agar menyumbang melalui tabung supaya lebih ramai lagi mangsa banjir dapat dibantu.

“Insya-Allah, seperti dalam bencana-bencana yang lepas, kami sentiasa telus dan bersungguh-sungguh dalam usaha membantu mangsa bencana.”

“Sumbangan akan kami serahkan kepada mangsa bencana secara optimum, sama ada dalam bentuk bantuan makanan, barangan atau kewangan,” jelasnya.

Sumbangan boleh disalurkan ke akaun Maybank 5621 4240 5154 atas nama PERTUBUHAN IKRAM MALAYSIA atau akaun Bank Islam 1211 30100 499 59 atas nama PERTUBUHAN IKRAM MALAYSIA – KHIDMAT MASYARAKAT.

Sumbangan juga boleh dilakukan secara atas talian di pautan www.i-bantu.org.my/reg/. Sila e-mel rekod sumbangan ke ibantu4ikram@gmail.com atau kirimkan salinan slip sumbangan melalui WhatsApp atau Telegram kepada +6017 276 6384 atau +6011 6050 1137.

Perkembangan terkini usaha-usaha bantuan bencana ini boleh didapati dengan melayari laman facebook Khidmat Masyarakat IKRAM: i-Bantu.

Untuk maklumat lanjut, sila hubungi pejabat i-Bantu di talian  +603 4101 2080 atau melayari laman web http://ibantu.ikram.org.my.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Konvoi Aqsa2Gaza2: Mawaddah sumbang lebih RM170,000

Kunjungan ini bertujuan menyalurkan sumbangan untuk disampaikan kepada rakyat Palestin di Gaza, melalui misi kemanusiaan kedua Aqsa Syarif Berhad ke Gaza (Aqsa2Gaza2) yang dijadualkan berlepas pada 20 Ogos ini. Sekeping cek bernilai RM 175,826.14 telah disampaikan kepada wakil Lembaga Pemegang Amanah Aqsa Syarif Berhad, Dr Mohd Tahir Abdul Rahman. Turut hadir dalam majlis ini ialah Pengurus Projek Khas Aqsa Syarif Berhad, Puan Hajah Sharifah Mahiza Syed Abd Kadir.

Pihak Astro Awani juga telah membuat liputan semasa majlis penyerahan bersejarah ini, diwakili wartawan Ashwad Ismail. Aqsa Syarif Berhad mengucapkan terima kasih kepada Pertubuhan Mawaddah Malaysia atas kepercayaan yang diberikan dan mendoakan agar segala usaha yang dijalankan ini diberkati Allah.

MAWADDAH adalah sebuah NGO yang mempunyai visi untuk menjadi organisasi contoh yang memberi manfaat kepada semua golongan masyarakat ke arah membangun potensi insan dengan penekanan kepada pembinaan sahsiah diri dan penyuburan sifat kasih sayang (mawaddah). NGO yang berpusat di Shah Alam ini berusaha untuk mencapai misi memupuk sahsiah diri umat dan melaksanakan akitiviti-aktiviti bagi membangun sebuah masyarakat yang prihatin, progresif dan dinamis berteraskan nilai-nilai Islam.

Selain MAWADDAH, pelbagai pihak turut menyumbang bagi membantu meringankan penderitaan rakyat Palestin d sana. Sehingga Rabu lalu, dianggarkan lebih RM700,000 sumbangan berjaya dikumpulkan oleh AQSA untuk misi kemanusiaan kali ini. Sumbangan ini dijangka akan meningkat kepada RM1 juta sebelum 12 anggota misi bertolak ke Gaza esok.


Isu Dera Kanak-kanak Serius, Perlu Ditangani Segera

SERI KEMBANGAN – Wanita Pertubuhan IKRAM Malaysia (IKRAM) Negeri Selangor memandang serius isu penderaan dan pengabaian kanak-kanak yang makin menjadi-jadi sejak kebelakangan ini.

Tular di media sosial beberapa hari yang lalu, video sepasang suami isteri di Beranang telah mendera seorang kanak-kanak berumur empat tahun yang merupakan anak angkat kepada pasangan tersebut kerana enggan memakan nasi.

Mangsa telah dipukul serta dicucuh dengan pemetik api sebagaimana yang dilaporkan oleh Sinar Harian bertarikh 22 Julai 2022. Aksi tersebut juga telah tersebar luas di media sosial melalui sebuah video yang berdurasi 27 saat.

“Tentunya isu ini bukan suatu isu yang baharu terutamanya di negeri Selangor yang mencatatkan kes tertinggi di Malaysia,” demikian kata Ketua Wanita IKRAM Selangor, Prof. Dr Norhasmah Sulaiman.

Beliau berkata, perlakuan tersebut jelas telah melanggar Dasar Perlindungan Kanak-Kanak Negara kerana penderaan kanak-kanak adalah satu pencabulan atau pelanggaran yang serius terhadap hak kanak kanak-kanak untuk berkembang dalam keadaan sihat dan bermaruah di samping menyebabkan risiko dalam kelangsungan hidup mereka.

“Selain itu, penderaan boleh dikategorikan kepada penderaan fizikal, emosi, seksual dan pengabaian.”

Jelasnya, penderaan fizikal menurut Akta Kanak-Kanak 2001 adalah apabila seseorang kanak-kanak dicederakan dari segi fizikal menyebabkan kecederaan yang boleh dilihat pada mana-mana bahagian tubuh kanak-kanak itu akibat kekerasan atau penggunaan agen yang disengajakan kepada tubuh kanak-kanak itu.

“Manakala, penderaan emosi menurut Akta Kanak-Kanak 2001 adalah apabila seseorang kanak-kanak dicederakan dari segi emosi yang menyebabkan gangguan yang boleh dilihat pada fungsi mental atau emosi kanak-kanak itu seperti kecelaruan mental atau tingkah laku, keresahan, kemurungan, penyendirian dan perkembangan lambat.”

Justeru, menerusi kenyataan medianya, Wanita IKRAM Selangor menggesa agar pihak berkuasa tidak berkompromi dengan mana-mana pihak yang disyaki terlibat dengan penderaan dan penganiayaan kanak-kanak yang boleh menjadi kesalahan jenayah di bawah Akta Kanak-Kanak 2001.

“Wanita IKRAM Selangor menggesa kerjasama yang erat antara NGO Negeri Selangor untuk mewujudkan kesedaran serta cakna dengan isu penderaan serta pengabaian kanak-kanak yang berlaku dalam masyarakat,” ujar Dr Norhasmah.

Menurutnya, pihaknya turut menggesa penglibatan aktif oleh Kerajaan Negeri Selangor melalui Jabatan Kebajikan Masyarakat (JKM) untuk menggerakkan Pasukan Perlindungan Kanak-kanak melalui program-program yang aktif di 17 Pusat Aktiviti Kanak Kanak (PAKK) di setiap daerah mengikut keperluan masyarakat setempat.

“Tidak terkecuali, mempromosi secara besar-besaran kepada masyarakat talian ‘hotline’ untuk melaporkan sebarang kes penderaan dan pengabaian kanak-kanak.”

Dalam pada itu, Wanita IKRAM Selangor menyarankan agar semua pihak mengambil bahagian dalam menangani isu penderaan dan pengabaian kanak-kanak kerana kanak-kanak merupakan suatu bahagian penting masyarakat serta kunci kehidupan, pembangunan dan kemakmuran masyarakat.

Terdahulu, berdasarkan statistik Polis Diraja Malaysia (PDRM) Selangor sehingga September 2021, Selangor mencatatkan 1,076 kes penderaan dan pengabaian kanak-kanak.

Perkara itu dimaklumkan oleh Pengerusi Jawatankuasa Tetap Kesihatan Awam, Perpaduan dan Pembangunan Wanita dan Keluarga, Dr Siti Mariah Mahmud dalam suatu sidang Dewan Undangan Negeri (DUN) Selangor.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM, KPN Kaji Keberkesanan Program Perpaduan

SERI KEMBANGAN – Pertubuhan IKRAM Malaysia dan Kajian Dasar IKRAM (KADRI) dengan kerjasama Kementerian Perpaduan Negara (KPN) menganjurkan Bengkel Kajian Tinjauan Keberkesanan Program KPN.

Bengkel yang bermula sejak pagi tadi merupakan satu kerjasama strategik yang diharapkan dapat  memberikan kesan yang positif terhadap pelaksanaan program-program KPN.

Ketua Kluster Perpaduan Nasional, Dr Sabariah Baharun dalam ucapan aluannya berkata, IKRAM amat berbesar hati diberi kepercayaan oleh KPN dalam usaha kerjasama ini.

“Sememangnya IKRAM ingin bersama dengan semua pihak sebagai rakan kongsi dalam pembinaan negara. Ia selaras dengan visi IKRAM bagi mencapai Malaysia Negara Rahmah,” jelasnya.

Matlamat menjadikan Malaysia Negara Rahmah ini telah digerakkan dalam usaha Agenda Nasional IKRAM melalui empat klusternya iaitu Kepimpinan Berwibawa dan Institusi Kenegaraan, Masyarakat Progresif, Kemakmuran Ekonomi dan Perpaduan Nasional.

Ketua Penolong Setiausaha, Bahagian Dasar dan Hubungan Antarabangsa (BDHA) KPN,  Nur Hidayah Fadzil menjelaskan, bermula tahun 2020, Kementerian Perpaduan Negara telah membangunkan dasar baharu berkaitan perpaduan bagi merangka usaha penerusan untuk memelihara dan memupuk perpaduan berterusan dalam rakyat.

“Sokongan dan penglibatan dari semua pihak diperlukan untuk menjayakan perancangan kerajaan kerana tidak cukup sekiranya hanya menyandarkan tindakan pihak kementerian atau kerajaan sahaja,” tambah beliau.

Bengkel yang berlangsung sehingga esok (Khamis) akan mengenal pasti hasil (outcome) yang  perlu dicapai oleh KPN berdasarkan dapatan Kajian Tinjauan Keberkesanan Program Sambutan Minggu Perpaduan (SMP) 2023 yang telah dilaksanakan pada penghujung bulan Mei yang lepas.

Ia juga akan mengemukakan saranan berhubung pendekatan dan kaedah yang bersesuaian, sekali gus menilai keberkesanan program-program KPN pada masa hadapan.

Dihadiri kira-kira 35 orang peserta, bengkel ini turut dihadiri oleh peserta daripada KPN,  Jabatan Perpaduan Negara dan Integrasi Nasional (JPNIN) dan agensi-agensi di bawah KPN, JPNIN, Institut Kajian Dan Latihan Integrasi Nasional (IKLIN), Jabatan Muzium, Arkib Negara, Perpustakaan Negara, Yayasan Sukarelawan Siswa, wakil Kluster Perpaduan Nasional IKRAM, KADRI dan wakil-wakil pertubuhan bukan kerajaan (NGO).


Ensiklopedia Masjid al-Aqsa dalam talian pertama di dunia dilancarkan

Boleh dilayari melalui http://aqsapedia.net/, ensiklopedia ini akan berperanan sebagai sumber maklumat dan bebas dan boleh dipercayai mengenai tempat suci ketiga umat Islam itu tanpa pengaruh propaganda jahat Zionis.

Datuk Seri Mukhriz berkata, laman web ini menyediakan rujukan yang boleh dipercayai untuk tujuan kajian dan pembelajaran dengan fakta yang tepat serta komitmen dalam memelihara dan melindungi masjid suci itu.

“Aqsapedia memaparkan maklumat yang tepat dan boleh dipercayai tentang semua yang bersangkutan dengan Al-Aqsa tanpa sebarang propaganda atau cerita dongeng puak Zionis,” kata beliau dalam ucapan pelancarannya di Hotel Putra KL.

Turut hadir Ketua Pegawai Eksekutif QFM, Dr Shariff Amin Abu Shammala, Pengerusi Humanitarian Care Malaysia (MyCARE) Prof Madya Dr Hafidzi Mohd Noor, Penasihat Sadaqa Mulia Indonesia, Ustaz Nor Khaliq Ramadan, Pengerusi Asia Pacific Community for Palestine (ASPAC) Ustaz Oke Setiadi Affendi dan tetamu kehormat dari pelbagai negara, NGO serta institusi lainnya.

Ensiklopedia dalam talian itu tersedia dalam beberapa bahasa termasuk bahasa Malaysia dan Indonesia, bahasa Inggeris, Mandarin, Tamil dan Arab.

Dibangunkan bersama oleh QFM dan MyCARE, Aqsapedia merupakan usaha berterusan untuk memerangi propaganda Zionis yang berniat jahat untuk mengambil alih dan merubah al-Aqsa menjadi milik yahudi.

Maklumat yang terkandung dalam Aqsapedia berdasarkan metodologi saintifik yang termasuk al-Aqsa dalam Islam, sejarah dan seni bina.

Sumber: Bernama | MyCAREKredit foto: FB Mukhriz Mahathir FC

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jaga Lidah: Benarkah ‘Mulut Jahat Tapi Hati Baik’?

Ajaran agama Islam membawa intipati makna kesejahteraan dan kedamaian. Ini bukanlah bermaksud Islam mengajar kita untuk sentiasa berdamai sehingga dipijak dan dihina maruah dan harga diri.

Pun begitu, kesejahteraan dan kedamaian yang juga datang daripada perkataan Islam, menatijahkan suatu pandangan jelas bahawa Islam adalah suatu cara hidup yang menenangkan, mendamaikan, malah jauh daripada perkataan buruk dan jahat.

Oleh sebab demikian, Islam sangat menitikberatkan soal perhubungan kita sesama insan agar tindakan kita tidak ada yang menyakiti mereka.

Dalam sebuah hadis riwayat Bukhari [11] dan Muslim [42], daripada Abu Musa al-Asy’ari r.a. beliau berkata:

“Aku bertanya, ‘Wahai Rasulullah, orang Islam yang bagaimanakah yang paling utama?’ Baginda menjawab, “Orang yang kaum Muslimin selamat daripada lisannya dan tangannya.”

Berdasarkan hadis ini, seseorang Muslim yang baik itu adalah dalam kalangan mereka yang menjaga dan memelihara pertuturannya dan perbuatannya daripada menyakiti orang lain.

Ini bermaksud, menjadi keutamaan dan kewajipan orang Islam untuk sentiasa berwaspada dengan pertuturan yang dihamburkan.

Umum mengetahui, lidah adalah anggota penting buat umat manusia. Bukan sahaja untuk bercakap dan bertutur, bahkan lidah juga berperanan untuk merasai keenakan dan kelazatan rezeki makanan yang dikurniakan oleh Allah SWT.

Anugerah lidah oleh Allah Azzawajalla kepada umat manusia merupakan satu ciptaan Allah yang unik. Keunikannya terletak kepada sifatnya yang tidak bertulang, tetapi apabila bertutur, kadang lebih tajam berbanding pisau.

Dalam kehidupan ini, manusia tidak terlepas daripada melakukan kesalahan dan kekhilafan. Keadaan ini juga membuktikan bahawa betapa lemahnya insan itu sendiri.

Namun begitu, ia bukanlah hujah untuk menghalalkan apa yang diharamkan oleh Allah SWT seperti memfitnah, mencaci, memaki hamun dan seumpamanya.

Apabila lidah sudah terbiasa mengungkapkan perkara yang tidak baik, ini bukan lagi soal kesalahan tetapi ia adalah cerminan pada hati diri manusia itu sendiri.

Dalam soal ini, baginda Nabi SAW tekan menekankan akan kepentingan menjaga hati.

Sekiranya baik dan elok hatinya, maka akan keluarlah perkataan ungkapan yang baik dan elok pada pertuturannya. Sebaliknya, jika buruk dan kotor hatinya, maka akan keluarlah ungkapan yang buruk dan kotor pada pertuturannya.

Demikian apa yang telah dinyatakan oleh baginda Nabi SAW dalam sebuah hadis riwayat Bukhari [52] dan Muslim [1599], daripada Nu’man bin Basyir berkata, aku mendengar Nabi SAW bersabda:

“Ketahuilah bahawa pada jasad itu terdapat segumpal daging, jika ia baik maka baiklah seluruh jasadnya, jika ia buruk maka buruklah seluruh jasadnya, ketahuilah bahawa ia adalah hati (jantung).”

Melalui pemahaman hadis ini, maka tidak timbullah soal “mulut jahat tapi hati baik,” kerana apa yang baik di hati, maka akan baiklah juga pada seluruh jasadnya. Ungkapan yang terbit daripada mulut adalah cerminan apa yang ada pada hati seseorang.

Oleh itu, bagi sebahagian mereka yang beranggapan mencarut, bercakap kotor dan seumpamanya adalah tabiat kebiasaan sesetengah manusia atau adat kebiasaan seseorang, maka wajiblah mereka bermuhasabah dan memeriksa semula kesihatan hati mereka kerana dibimbangi terdapat kerosakan pada hati.

Sikap dan pendirian orang yang beriman itu pada asasnya adalah dengan selalu berwaspada dengan lidah. Ini kerana, lidah adalah satu ciptaan tidak bertulang tetapi boleh menikam lebih pedih dari tusukan pisau.

Dalam pada Islam mengajar umatnya untuk berwaspada dengan lidah, Allah SWT juga sangat benci kepada hamba-Nya yang bercakap dan berperangai kotor dan tidak senonoh. Ini berdasarkan pada sebuah hadis riwayat Ahmad [24735, Sahih], Nabi SAW bersabda yang bermaksud:

“Sesungguhnya Allah tidak menyukai perbuatan yang keji atau Allah membenci orang yang bercakap kotor dan orang yang berperangai kotor.”

Betapa hina mereka yang suka bercakap dan berperangai kotor sehingga dibenci oleh Allah SWT. Oleh yang demikian, penting dan mustahaknya kita untuk memelihara pertuturan agar tidak dididik dengan kebiasaan bercakap kotor.

Lebih malang dan parah lagi, apabila yang bercakap kotor itu pula adalah mereka yang berjuang atas nama agama Islam. Inilah malapetaka yang sungguh besar bagi umat ini.

Pada zahirnya berpakaian soleh tetapi pada lidahnya penuh kata-kata dusta dan nista, cercaan, maki hamun dan sebagainya. Semuanya dihalalkan atas nama perjuangan, walhal agama tidak mengajar sedemikian rupa.

Orang Islam yang berprinsip seharusnya menjauhi diri daripada menuturkan perkataan-perkataan berbaur fitnah, cercaan dan seumpamanya. Ini kerana, seseorang yang hidup atas prinsip Islam yang membawa manifestasi sejahtera itu, pastinya ungkapannya membawa perdamaian dan keamanan.

Nabi SAW dalam sebuah hadis riwayat Bukhari [6475], mengingatkan kita untuk bercakap yang baik, jika tidak, adalah lebih baik berdiam diri sepertimana yang disabda oleh Rasulullah SAW yang bermaksud:

“Dan sesiapa yang beriman kepada Allah dan hari Akhirat, maka hendaklah dia berkata yang baik atau diam.”

Dalam hadis lain riwayat Tirmidzi [1977, Hasan], daripada Abdullah Ibn Umar bahawa Rasulullah SAW bersabda yang bermaksud:

“Seorang mukmin itu bukanlah orang yang suka mencela, suka melaknat, suka berperilaku keji dan suka berkata kasar.”

Demikianlah peringatan penting oleh baginda Nabi SAW berkenaan lidah. Sudah jelas kepada kita bahawa apa yang keluar melalui lidah, maka itulah cerminan pada hatinya.

Sekiranya lidah ini sudah terbiasa mencarut, memaki hamun orang, gemar memfitnah, memperlekehkan, mengherdik dan seumpamanya lagi, maka periksalah hati ini dan perbaikilah dengan kembali kepada jalan yang diredai oleh Allah SWT.

Sesungguhnya tidak ada yang akan kembali kepada Allah dengan tenang dan selamat melainkan dengan hati yang suci dan bersih. Ingatlah firman Allah SWT dalam surah Asy-Syu’ara’ ayat 88 – 89 yang bermaksud:

“(Iaitu) pada hari harta dan anak pinak tidak berguna lagi, kecuali orang-orang yang datang menghadap Allah dengan hati yang sihat dan sejahtera.”

Dengan mengambil sikap untuk insaf dan bermuhasabah, marilah kita sentiasa mengingatkan diri kita bahawa sesuatu yang hak tidak akan bercampur dengan yang batil.

Sesuatu yang baik tidak akan berkedudukan sama dengan yang buruk. Kebenaran tetap kebenaran. Tidak ada yang boleh menenggelamkannya dengan kebatilan.

Oleh itu, tidak ada istilah mulut jahat tapi hati baik, kerana tidak mungkin yang benar akan bercampur dengan yang batil dalam satu-satu masa.

Waspadalah dengan apa yang kita ungkapkan. Malulah kita yang mendakwa berjuang atas nama Islam namun mulut tidak mencerminkan wajah Islam yang sebenar.

Mudah-mudahan Allah berikan kita kekuatan untuk menghindari daripada bercakap perkara yang kotor, jijik lagi tidak bermaruah ini. Semoga Allah mengampuni kita semua.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


‘Berinovasi Untuk Perubahan’ memastikan kesaksamaan

Pertunjukan bersama plakad itu bertujuan memberikan peringatan dan kesedaran kepada semua tentang Hari Wanita Antarabangsa yang disambut pada 8 Mac setiap tahun.

Dengan tema tahun ini iaitu ‘Berinovasi Untuk Perubahan’, ia bersesuaian dengan konsep perubahan yang membolehkan wanita berada di hadapan untuk menjalankan tugasnya.

Timbalan Ketua Wanita IKRAM, Prof Madya Dr Sabariah Baharun berkata, Sambutan Hari Wanita Antarabangsa 2019 adalah merupakan salah satu daripada Sambutan Ulang Tahun ke-10 IKRAM.

“Untuk sambutan pada tahun ini, Wanita IKRAM telah menggunakan tema ‘Berinovasi Untuk Perubahan’ dan terdapat tiga program yang dirancang iaitu Pertandingan Fotografi, Flashmob.”

Tambahnya lagi, acara kemuncak bagi sambutan ini akan diadakan Seminar Hari Wanita Antarabangsa pada 17 Mac ini dengan kerjasama Institut Kefahaman Islam Malaysia (IKIM), Sinar Harian, Karangkraf, World Quran Hour dan TV AlHijrah di Dewan besar IKIM.

“Wanita IKRAM ingin membawakan mesej memartabatkan wanita. Walaupun sebenarnya dalam Islam wanita memang telah dimartabatkan, tetapi kini kita dapat lihat kedudukan wanita itu tidak pada tempatnya,” ujar Sabariah.

Selain itu, menurutnya, perjuangan yang dibawa adalah ingin meletakkan martabat wanita itu ke tempat yang sepatutnya dan sesempurnanya serta yang penting ialah kesaksamaan antara wanita dan lelaki.

“Semua itu dengan mengambil kira unsur-unsur biological, kedudukan antara lelaki dan wanita tetapi masing-masing mempunyai peranan untuk membangunkan negara supaya menjadi sejahtera dan aman.”

Naib Ketua Wanita 1 Prof Madya Dr Hjh Roohaida Othman dalam ucapannya semasa flashmob berkata, ‘Inovasi Untuk Perubahan’ yang diperlukan ini adalah berdasarkan kepada cara pemikiran, yang memastikan kesaksamaan wanita dan lelaki berdasarkan kepada ciri-ciri semula jadi wanita itu sendiri.

“Kesaksamaan adalah lebih baik daripada kesamarataan kerana kesaksamaan adalah berdasarkan kepada keadilan, dan kepada individu itu sendiri.”

Beliau menyeru kepada semua pihak, kerajaan, individu, ahli masyarakat agar wanita perlu diberi peluang bagi membolehkan mereka menjalankan tugas, menyumbang kepada masyarakat serta berbakti kepada agama, bangsa dan negara.

“Oleh itu yang kita inginkan, inovasi, teknologi, kaedah-kaedah infrastruktur yang lebih baik, yang membantu wanita dan membolehkan mereka berada dalam masyarakat dengan selamat dan terjamin.”

Dalam pada itu, Wanita IKRAM bercita-cita menjadikan masyarakat hari ini memiliki keluarga yang utuh iaitu bermula daripada diri wanita itu sendiri mempunyai kekuatan fizikal, rohani, mental agar boleh menyumbang kepada masyarakat dengan lebih baik.

Turut bersama dalam pertunjukan flashmob ialah Ahli JKP IKRAM merangkap Pengarah Sambutan Ulang Tahun ke-10 IKRAM, Hj Nahar Md Nor, Bendahari Wanita Pn Haliza Abdul Malik, AJK Wanita Dr Normah Abdulah serta kakitangan Ibu Pejabat IKRAM, MyCARE dan Iman Shoppe.

Pertunjukan flashmob yang buat julung kalinya diadakan semalam turut berlangsung secara serentak di 17 lokasi lain di seluruh negara sempena menyambut Hari Wanita Antarabangsa 2019.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perginya Dr Yusuf al-Qaradawi, Mujaddid Kurun Ini

Pemergian almarhum Syeikh Dr Yusuf al-Qaradawi menemui Penciptanya merupakan satu kehilangan yang tidak ada bandingnya kepada umat hari ini.

Bukan hanya umat Islam merasai kehilangan almarhum, penganut-penganut agama lain, pemimpin negara dan masyarakat, pejuang kebenaran dan keadilan sejagat juga meratapi kematian almarhum.

Saya melihat tidak ada solat jenazah yang terbesar dan solat jenazah ghaib yang diberikan kepada seorang ulama atau tokoh atau pemimpin melainkan apa yang diberikan kepada Syeikh al-Qaradawi.

Ratusan juta umat solat (jenazah) ghaib dan mendoakan kepada almarhum agar Allah menempatkan rohnya bersama para anbia, aulia dan solihin.

Almarhum Syeikh al-Qaradawi meninggalkan kepada dunia ini khazanah yang terlalu besar dan banyak untuk dihitung. Khazanah ilmu yang almarhum tinggalkan seperti kitab-kitab ilmu menjadi teks pembelajaran di universiti di seluruh dunia.

Begitu juga formula ekonomi Islam, seperti ilmu zakat, wakaf, faraid dan lain-lain telah menjadi rujukan utama ahli akademik, penyelidik, pelajar mahupun seluruh institusi kewangan yang merujuk kepada ilmu almarhum.

Ilmu tentang fiqah yang lain, ilmu tafsir, hadis, fatwa, politik, kepimpinan, haraki dan segala cabang ilmu yang lain telah ditinggalkan oleh almarhum sebagai pusaka kepada umat hari ini.

Kehebatan almarhum adalah keupayaannya untuk mengintegrasikan ilmu aqli dan ilmu kontemporari yang kedua-duanya diperlukan oleh umat sejagat. Tulisan ini terlalu kerdil untuk mengupas apa yang telah dihasilkan oleh almarhum.

Cukuplah tulisan ini untuk mengingatkan kita semua agar terus menelaah ilmu yang almarhum telah tinggalkan selain daripada terus berdoa agar kebaikan untuk almarhum akan terus mengalir kepadanya biarpun almarhum sudah tiada lagi di dunia ini.

Almarhum, dengan  segala kelebihan yang Allah telah anugerahkan, tidak bermakna kehidupannya sentiasa disirami dengan air mawar dan segala kenikmatan.

Almarhum seawal tahun 60an lagi telah diusir dari masqat ra’sihi atau tanah tumpah darahnya, Mesir. Almarhum hidup dalam buangan dan kerajaan Qatar seawal tahun 60an juga telah menerima almarhum untuk tinggal di Qatar.

Malah, kerajaan Qatar ketika itu menolak tuntutan Jamal Abdul Nasir, Presiden Mesir untuk dikembalikan ke Mesir untuk dipenjara. Malah, kerajaan Qatar bermurah hati memberikan kerakyataan Qatari kepada almarhum hinggalah almarhum menghembuskan nafasnya di bumi Qatar.

Almarhum juga dituduh dengan berbagai-bagai fitnah, antaranya dituduh tidak mengecam kerajaan kejam Saddam Hussein di Iraq. Dengan tegas almarhum menjelaskan itu adalah fitnah.

Almarhum menegaskan, Saddam Hussein menjemput ulama di seluruh dunia untuk menyokong kerajaan zalimnya, dan hanya dua orang ulama yang menolak untuk hadir, iaitu almarhum Syeikh Abu Hassan An-Nadwi dari India dan almarhum sendiri.

Dalam satu khutbah di masjid di Qatar, almarhum yang ketika itu berusia 87 tahun menyatakan, almarhum tidak pernah menjejakkan kaki ke Iraq kerana tidak mahu bersekongkol dengan kerajaan yang zalim; pada era Saddam Hussein atau kerajaan boneka Amerika.

Tidak cukup dengan ujian di tanah Arab, almarhum juga pernah cuba dihalang oleh pelobi  Zionis Yahudi daripada memasuki London. Namun dengan kehendak Allah dan usaha murni kerajaan Britain sendiri khususnya Datuk Bandar London, mereka tidak berjaya menyekat kemasukan almarhum ke London.

Tidak cukup dengan itu, stesen-stesen TV di London mengadakan temu bual dengan almarhum dan disiarkan ke seluruh dunia! Almarhum juga menyampaikan khutbah di Central Mosque di London, berceramah di dewan besar London atas jemputan Datuk Bandar London.

Itulah maqam yang Allah berikan kepada almarhum, malah pengarang-pengarang akhbar mengulas sambutan masyarakat dan kerajaan UK kepada almarhum mengatasi sambutan kepada Presiden AS ketika itu, George Bush!

Tidak kurang juga fitnah dikenakan kepada Syeikh kononnya tidak menegur kerajaan Qatar yang membenarkan kerajaan Amerika menempatkan pangkalan tenteranya di Doha. Almarhum dengan tegas menegaskan itu adalah fitnah semata-mata.

Almarhum dengan tegas mengatakan telah mengingatkan kerajaan Qatar akan perkara tersebut dalam khutbah dan wacana di TV Qatar bahawa sebarang kerjasama yang memudaratkan Islam dan umat Islam hendaklah dihapuskan sementara kerjasama strategik adalah dibenarkan.

Tidak cukup dengan ujian fitnah dan nista, almarhum juga menerima ugutan bunuh daripada Mossad Israel. Dengan berani almarhum menegaskan, ia tidak sedikit pun berasa takut dengan ugutan itu dan amat bersedia untuk mati di tangan musuh Allah kerana itulah cita-cita tertingginya, mati syahid.

Malah dalam satu khutbahnya di masjid Qatar, almarhum merintih, andainya kerajaan Qatar mahu menutup mulutnya daripada menyatakan kebenaran dan mencegah kemungkaran, almarhum menyatakan dengan jelas, “Sesungguhnya bumi Allah ini luas, aku akan berhijrah ke tempat lain. Aku yakin ungkapnya bahawa Allah akan anugerahkan aku sebuah khemah untuk aku berteduh di bawahnya.”

Allahuakbar, besarnya jiwa almarhum Syeikh Yusuf al-Qaradawi, tidak sedikit pun tunduk kepada habuan dunia melainkan kepada Allah jua ia bertawakal.

Dan alhamdulillah juga, kerajaan Qatar seawal tahun 60an ketika negara itu masih miskin dan hingga kini menjadi negara terkaya di dunia menjaga dan menatang almarhum umpama menatang minyak yang penuh. Moga Allah terus memberkati negara ini selagi ia menjaga agama Allah ini.

Seperti yang saya akurkan di atas, saya bukan penulis yang layak untuk menulis belasungkawa almarhum, namun atas rasa mahu berkongsi kebaikan almarhum, moga menjadi saksi kepada saya bahawa saya amat menghargai almarhum, saya gagahkan juga penulisan ini.

Pengalaman peribadi saya pada tahun 2017, saya diberikan kesempatan bersama Naib Canselor USIM, Prof. Dato’ Musa Ahmad untuk menziarahi almarhum di pejabatnya di Doha.

Saya melihat sendiri kegigihan almarhum menulis dan baru sahaja menyiapkan sebuah kitab. Almarhum hadiahkan kitab itu kepada saya dan berwasiat, “Terjemahkan ke dalam bahasa kamu, mereka memerlukannya,” kata almarhum.

Itulah almarhum Syeikh Dr Yusuf al-Qaradawi dan benar sekali kata-kata Imam asy-Syafii, sesungguhnya ilmu itu cahaya Allah dan cahaya itu tidak diberikan kepada mereka yang melakukan kemaksiatan.

Pembaca sekalian, perginya seorang mujaddid kurun ini seperti yang disabdakan oleh Rasulullah SAW bahawa Allah akan mengutuskan setiap 100 tahun seorang yang akan mentajdidkan agama ini. (HR Abu Dawud, No. 4291, Sahih)

Agak malang kalau mana-mana kerajaan dan umat di dunia ini tidak menyedari kehilangan ini, lalu terlupa atau terleka daripada mengucap takziah dan mendoakan almarhum.

Marilah kita meratapi pemergian almarhum dengan meningkatkan kefahaman dan amalan kita kepada agama ini agar Islam terus menjadi rahmatan lil alamin.

Dato’ Dr Hassan Basri Awang Mat Dahan
Timbalan Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kekejaman tentera Mesir: Kenyataan bersama 102 NGO Malaysia

Kami mengecam sekeras-kerasnya pembunuhan kejam tanpa prikemanusiaan pasukan keamanan dan tentera Mesir yang telah mengorbankan lebih dari 2000 nyawa ( sumber Al Quds TV )  serta ribuan kecederaan orang awam termasuk kanak-kanak dan kaum wanita di dalam perhimpunan aman di beberapa tempat khasnya di Dataran Rabaah Adawiyyah dan Dataran Nahdah, Kaherah di Mesir sehingga kini

Ketua tentera Jeneral Abdul Fattah al-Sisi, tentera dan Kerajaan tidak sah  mesti bertanggungjawab sepenuhnya segala tindakan melampau mereka. Tugas pihak tentera adalah untuk menjaga keselamatan rakyat dan bukan sebaliknya.

Tindakan kerajaan tidak sah Al-Sisi yang mengisytiharkan pemerintahan darurat selama sebulan adalah bertentangan dengan prinsip demokrasi dan perlu dibubarkan segera.

Kami menyeru kerajaan dan rakyat  Malaysia menggunakan seluruh pengaruh politik dan diplomatik untuk memberi tekanan kepada pihak tentera Mesir untuk menghentikan pembunuhan dan kekejaman terhadap penunjuk perasaan yang berhimpun secara aman yang menuntut hak demokrasi mereka.

Kami juga meminta kerajaan Malaysia mempengaruhi Pertubuhan Negara-Negara Islam (OIC) agar mengkaji semula keahlian Mesir dalam OIC jika tentera enggan untuk menghentikan pembunuhan beramai-ramai dan Presiden yang sah dan dipilih secara demokratik di Mesir dikembalikan ke kedudukannya yang asal.

Mewakili 102 Pertubuhan –Pertubuhan di Malaysia


Misi MyCARE ke Turkiye-Syria Fokus Sampaikan Bantuan

SERI KEMBANGAN – Seramai enam anggota Misi Kemanusiaan Gempa Turkiye-Syria anjuran Humanitarian Care Malaysia (MyCARE) telah berlepas dari KLIA ke Turkiye pada Ahad.

Misi sehingga 6 Mac ini yang julung kali diadakan memfokuskan penyampaian bantuan kemanusiaan di Adiyaman, Kahramanmaras, Nurdagi, Islahiye dan Antakya di Turkiye serta Azzaz, Afrin dan Jindairis di Syria.

Misi kemanusiaan ini diketuai Pengerusi MyCARE Dato’ Seri Ir Dr Kamal Nasharuddin Mustapha dan dianggotai Ketua Pegawai Eksekutif MyCARE Hj Kamarul Zaman Shaharul Anwar, dua wakil Bernama Muhammad Muzammil Abdullah dan Fazlil Hakimi Dzulkifli, Nor Fadzeela Mohammad dan Nur Najihah Najlaa Aminariff.

Misi Kemanusiaan Gempa Turkiye-Syria disokong oleh Pertubuhan IKRAM Malaysia (IKRAM), Yayasan Buruj, IKRAM MUSLEH dan Bernama.

Dalam fasa pertama bantuan, MyCARE mengagihkan bantuan bernilai RM200,000 kepada 676 keluarga, termasuk pek makanan, pemanas, roti dan makanan yang telah dimasak.

MyCARE juga menghulurkan sokongan kepada 430 keluarga (10,500) individu berjumlah RM145,000 dalam fasa kedua.

“Pakej bantuan terdiri daripada pek makanan, khemah, roti dan makanan dimasak bagi memastikan keperluan asas dipenuhi pada masa sukar ini,” menurut MyCARE dalam satu hantarannya.

MyCARE turut menghargai para penyumbang Tabung Kecemasan Gempa Turkiye-Syria.

“Keprihatinan anda di saat sukar mereka pastinya diberikan ganjaran sebaiknya.”

Untuk menyumbang ke Tabung Bantuan Gempa Turkiye MyCARE, sila salurkan melalui pautan https://mycare.qrd.by/turkiyeemergency.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sama tapi tidak serupa

Terdapat dua perkataan yang hampir sama dalam al-Quran iaitu ibad (عباد) dan abid (عبيد). Adakah kedua-dua perkataan ini mempunyai makna yang sama atau ianya berbeza?

Sekiranya ia berbeza, apakah perbezaan antara kedua-dua perkataan ini serta perkataan-perkataan lain yang juga dilihat seakan-akan sama? Adakah terdapat ‘rahsia’ tertentu di sebalik perbezaan tersebut? Adakah terdapat perkataan yang sinonim dalam al-Quran?

Hal ini menjadi perselisihan dalam kalangan ulama tafsir. Ada yang mengatakan bahawa tiada perbezaan antara perkataan yang sinonim dalam al-Quran. Walau bagaimanapun, bagi ulama tafsir yang meneliti dengan lebih mendalam terhadap huruf-huruf, perkataan-perkataan dan ayat-ayat dalam al-Quran.

Mereka menemui bahawa tiada perkataan sinonim dalam al-Quran sungguhpun ia kelihatan seakan-akan sama atau secara umumnya membawa makna yang hampir sama.

Maknanya, jika Allah SWT memilih ungkapan yang berbeza, pasti Allah SWT mahu membezakan antara kedua-kedua ungkapan perkataan tersebut. Setiap perkataan yang Allah SWT ungkapkan bukan sekadar mahu mengayakan kosa kata al-Quran, malah ia memang disengajakan bagi membezakan maksud. Oleh yang demikian, apakah perbezaan antara ibad (عباد) dan abid (عبيد) dalam al-Quran?

Perkataan ibad (عباد) terdapat sekitar 100 kali dalam al-Quran. Apa yang mengujakan, lebih 90 kali perkataan ini diungkapkan untuk merujuk kepada Muslimin. Oleh itu, tidak salah untuk menyatakan bahawa pada kebiasaan perkataan ibad adalah bagi menyifatkan hamba-hamba Allah SWT yang beriman.

Salah satu contoh adalah pada Surah al-Furqan ayat 63 yang bermaksud:

“Dan hamba-hamba al-Rahman, ialah mereka yang berjalan di bumi dengan sopan santun, dan apabila orang-orang jahil hadapkan kata-kata (buruk) kepada mereka, mereka berkata salam.”

Apabila diperhatikan perkataan ibad (عِبَاد) yang mempunyai huruf alif (ا) di tengah-tengahnya, ia menunjukkan betapa halusnya ungkapan al-Quran apabila berbicara mengenai Muslimin.

Huruf alif menggambarkan izzah yakni kehormatan, kemuliaan dan ketinggian hamba-hamba-Nya yang beriman. Ia seolah-olah menjadi simbolik bahawa seorang Muslim sepatutnya sentiasa berdiri tegak serta teguh, bukannya berasa lemah, hina dan rendah di hadapan musuh-musuh Allah SWT.

Perkataan abid (عَبِيد) pula diulang sebanyak lima kali dalam al-Quran dan kesemuanya hanya merujuk kepada orang-orang kafir dan golongan penentang Allah SWT. Perkataan abid menggunakan huruf ya’ (ي) yang menjadi simbolik terhadap kehinaan, kelemahan dan kerendahan darjat golongan yang mengkufuri Allah SWT.

1. Surah Ali Imran, ayat 181-182
2. Surah al-Anfal, ayat 50-51
3. Surah al-Hajj, ayat 8-10
4. Surah Fussilat, ayat 46
5. Surah Qaf, ayat 27-29

Terdapat suatu hal yang menarik mengenai kelima-lima tempat tersebut iaitu Allah SWT telah menegaskan keadilan-Nya dalam menghukum hamba-hamba-Nya, bahkan mereka diazab kerana perbuatan mereka sendiri. Kesemua ayat tersebut menolak bahawa Allah SWT zalim terhadap hamba-hamba-Nya (بظلام للعبيد…).

Sungguhpun semua manusia tanpa mengira ia beriman ataupun kufur adalah merupakan hamba Allah SWT. Namun, Dia memberikan ungkapan yang berbeza terhadap hamba-hamba-Nya yang beriman dan hamba-hamba-Nya kufur. Jika panggilan pun dibezakan, apatah lagi balasan serta layanan Allah SWT di akhirat kelak.

Ustaz Dr Syazalie Hirman bin Ahmad Najib
Ketua Hal Ehwal Syariah
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tidak Sambung Belajar Lepas SPM: Duit Lebih Penting?

SPM 2022 telah membangkitkan beberapa isu hangat melibatkan keprihatinan terhadap masa depan generasi anak muda, pewaris negara.

Ia adalah putaran isu berkaitan kadar keciciran pelajar daripada sistem persekolahan (0.99 peratus di peringkat sekolah menengah) dan 33,906 calon yang gagal SPM (8.4 peratus).

Manakala 30,000 yang mendaftar tetapi tidak hadir mengambil SPM dan kemerosotan pencapaian mata pelajaran matematik (seorang daripada empat calon gagal dengar kadar 24 peratus), termasuk yang hangat dibincangkan ialah trend pelajar yang memilih untuk tidak sambung belajar.

Statistik yang diperoleh menerusi sistem e-Profil Kerjaya Murid (ePKM) menunjukkan seramai 180,680 atau 48.74 peratus pelajar lepasan Sijil Peperiksaan Malaysia (SPM) 2021 memilih untuk tidak menyambung pelajaran.

Ini merupakan trend peningkatan daripada tahun sebelumnya apabila seramai 115, 939 atau 35,15 peratus pelajar direkodkan tidak melanjutkan pelajaran pada tahun 2020.

Sehubungan itu, kaji selidik yang  pernah dijalankan oleh Jabatan Perangkaan pada 31 Julai tahun lalu mendapati kira-kira 72.1 peratus pelajar lepasan SPM memilih untuk berhenti belajar setakat itu.

Apa yang sedang diceritakan oleh angka-angka ini dan apa tindakan yang patut dibuat?

Dalam pendidikan, waima seorang murid yang gagal, tercicir atau tidak sambung belajar harus dianggap isu yang perlu diberikan perhatian. Hal ini kerana pendidikan berupaya menjadi pemberat yang signifikan terhadap masa depan hidup seseorang.

Banyak faktor yang bersifat multidimensi menyumbang kepada keadaan ini seperti kesulitan hidup, peluang pekerjaan menerusi ekonomi gig, pengaruh media sosial serta tanggapan bahawa pendidikan tinggi bukan jaminan hidup yang lebih baik.

Timbalan Menteri Pendidikan, Lim Hui Ying  dalam sidang parlimen pada 12 Jun lepas mengatakan punca utama keciciran pelajar di sekolah menengah berlaku kerana kebanyakan pelajar sekolah menengah daripada keluarga miskin sudah mula bekerja untuk menanggung keluarga, menyebabkan mereka memilih tidak menyambung pelajaran.

Bersangkutan dengan itu, Naib Presiden Persatuan Penunggang P-Hailing Malaysia, Abdul Hakim Abdul Rani menganggarkan 20 peratus daripada mereka yang menduduki Sijil Pelajaran Malaysia (SPM) 2022 dijangka akan menjadi pekerja penghantaran p-hailing tahun ini.

Menurut beliau, peningkatan itu adalah berikutan tekanan ekonomi berterusan yang dihadapi rakyat Malaysia sekarang, menyebabkan ramai pemegang SPM mencari kerja segera untuk membantu keluarga mereka.

Oleh itu, keputusan sebilangan pelajar menamatkan belajar demi mencari pekerjaan bagi menampung hidup tidaklah salah sepenuhnya.

Melihat dari kaca mata yang positif, tindakan ini merupakan manifestasi  yang terhasil daripada keinginan untuk berjuang memenuhi keperluan hidup dengan titik peluh sendiri berdasarkan upaya dan keadaan semasa.

Anak-anak muda seperti ini mempunyai hala hidup tersendiri, namun harus tetap dipandu.

Tatkala anak-anak muda ini memilih keputusan menamatkan belajar untuk hidup mandiri, para pemegang taruh seperti warga pendididik, pihak kerajaan, pemain industri dan masyarakat awam harus bergabung tenaga tangani situasi ini agar peluang sentiasa terbuka untuk golongan ini kembali belajar semula.

Walau apa jua faktor, sebab dan alasan tidak menghabiskan persekolahan atau tidak menyambung pelajaran, sistem pendidikan negara ini bersedia untuk menerima pelajar-pelajar ini semula ketika telah ada kesediaan dan kemahuan untuk memakai topi pelajar semula.

Komitmen dan tanggungjawab yang semakin meningkat dan kos hidup yang berat beriringan peningkatan usia tentunya akan menjentik pemikiran mereka untuk mengembangkan pendapatan dan ada kerjaya yang stabil.

Wujudnya ekosistem yang kondusif bagi golongan ini untuk memasuki semula sistem pendidikan dalam situasi yang pelbagai seperti sudah ada komitmen pekerjaan dan tanggungan keluarga, dapat mengupayakan keadaan mereka untuk belajar dalam ruang dan masa yang fleksibel.

Kesedaran tentang pentingnya pendidikan harus ditekankan dari awal lagi dengan mempromosikan saluran-saluran yang sedia ada untuk memenuhi kepelbagaian minat dan kemahiran pelajar.

Cadangan memperkenalkan aliran TVET seawal Tingkatan 1 dilihat membuka ruang lebih luas pada pelajar untuk awal-awal lagi berfikir tentang perancangan kerjaya mereka, sama ada memilih bekerja dalam sektor industri atau melanjutkan pengajian ke peringkat tinggi.

Ini sekali gus dapat mempersiapkan minda dan menekadkan semangat mereka untuk fokus dalam bidang yang dipilih sehingga tercapai cita-cita.

Sedari awal mereka telah menanam misi kerjaya pada masa hadapan sesuai dengan minat dan kemahiran.

Inisiatif kerajaan mahu memperkasakan Pendidikan Teknikal dan Latihan Vokasional (TVET) dilihat sebagai langkah menarik dalam menjadikan TVET alternatif sebagai laluan untuk peningkatan kerjaya.

Namun, program TVET masih kurang dikenali dalam masyarakat dan sering disalah tanggap sebagai tempat orang yang tiada pilihan ke institusi pengajian. Stigma ini harus diperbetulkan.

Menurut Kajian Pengesanan Graduan TVET sehingga 31 Oktober lepas, 98.29 peratus lepasan kolej vokasional telah diambil bekerja, melanjutkan pelajar ke pengajian tinggi atau menjadi usahahawan muda. Ini adalah pencapaian yang membanggakan.

Sehubungan itu, perancangan kerajaan melaksanakan program Academy in Industry (AiI) dilihat sebagai pilihan alternatif bagi pelajar lepasan SPM yang perlukan peluang pekerjaan dalam bidang yang diminati.

AiI memberi peluang kepada pelajar lepasan SPM untuk dilatih sebagai pekerja mahir dalam tempoh 18 bulan sebelum diberikan Sijil Kemahiran Malaysia dan peluang pekerjaan.

Dalam pada itu, mereka turut boleh memilih untuk sambung pelajar mengambil kelayakan yang lebih tinggi selepas itu jika belum mahu bekerja.

Inisiatif AiI adalah berlandaskan kepada pendekatan  demand-driven yang dilaksanakan atas dasar permintaan industri melalui konsep Place and Train dapat memenuhi ciri-ciri pekerja yang memenuhi keperluan industri.

Bagi kebanyakan orang, antara sebab utama kerja adalah kerana perlukan duit. Maka, bekerja selepas SPM tidak harus dipandang sepi.

Kita tidak boleh menghalang para pelajar ini mencari pendapatan bagi kelangsungan hidup, tetapi kita boleh mempengaruhi dan membangunkan pemikiran mereka untuk berfikir bagaimana mengembangkan pendapatan apabila semakin berusia dan tanggungan menjadi lebih berat.

Justeru itu, perlu ada formula untuk mengembalikan para pelajar ini semula ke sistem pendidikan.

Tentunya keadaan pelajar yang sambung sejurus lepas SPM pada usia 17 tahun tidak sama dengan keadaan pelajar yang lebih berusia dengan tanggungan keluarga dan komitmen pekerjaan.

Duit bukan segalanya, tetapi segalanya memerlukan duit. Sehubungan itu, adanya ilmu, maka duit akan datang. Tiada ilmu, duit boleh terbang.

Pendidikan bukan jaminan kepada mobilisasi sosial, tetapi ilmu dapat membangunkan pemikiran dan diperlukan dalam meneruskan kehidupan yang sejahtera.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jangan mengalah daripada terus menulis

Walaupun telah lama menulis, saya tidak rasa saya seorang penulis yang meninggalkan sebarang impak yang besar dalam aktivisme penulisan.

Kadangkala saya terfikir, dulu saya tulis banyak tentang politik dan sosial, ramai sangatkah yang baca? Daripada yang baca itu pula, berapa ramai yang mampu atau telah saya pengaruhi untuk ubah pendirian mereka?

Berapa ramai yang membaca penulisan saya buat keputusan untuk pilih kepimpinan yang adil dan berlaku telus terhadap mereka?

Saya selalu terfikir, adakah penulisan saya dapat melakukan perubahan? Adakah penulisan saya dapat mengubah dan mengislah kebejatan yang berlaku dalam negara?

Siapa saya untuk bersuara? Adakah saya cukup berpengaruh untuk menasihati orang untuk melakukan itu atau ini?

Apabila memikirkan penulisan, saya tiadalah sehingga mampu menguja gerakan dunia seperti ‘Arab Spring’, walaupun sudah bertahun-tahun menulis, banyak kalanya saya rasa ingin berputus asa sahaja.

Malah jika diikutkan, saya menulis ini bukanlah selalunya serius sangat. Saya tidak pernah menerbitkan sebuah buku dengan kenyataan tesis berhujah konkrit.

Selalu saya rasakan, penulisan saya yang saya anggap serius mungkin hanya dianggap hiburan sahaja. Saya tidak pasti jika ada ‘nyawa’ yang hidup hasil daripada penulisan saya.

Entahlah, banyak masanya saya rasa sia-sia sahaja. Baik saya berhenti sahaja daripada menulis, tiada gunanya. Bukannya dapat ubah polisi negara pun, saya cuma syok sendiri sahaja.

Namun begitu, suatu hari saya dapat rasakan bahawa masih ada sebab untuk saya tidak terus berhenti menulis. Suatu hari, pensyarah saya menghantar mesej kepada saya melalui WhatsApp.

Beliau memberitahu saya bahawa beliau terkejut kerana mendapat tahu ada seorang bekas pelajarnya di sebuah Universiti Awam (UA) lain menjadikan rencana pengemis Rohingya saya sebagai rujukan untuk tugasan universitinya.

Jujurnya, saya juga terkejut. Saya berasa cukup terharu kerana saya tidak pernah menyangka penulisan saya mampu beri impak sebegitu rupa.

Walaupun impaknya tidaklah begitu besar, tapi saya tetap menganggap apa yang berlaku sebagai suatu penghormatan buat saya.

Jika selama ini saya menganggap penulisan saya hanyalah sekadar suatu cara untuk saya mengejar populariti dan bukan untuk meninggalkan kesan, hal ini membuktikan sebaliknya.

Hal ini mengingatkan saya bahawa jika ada sesuatu yang ingin kita luahkan dalam penulisan, jangan jadikan apa-apa faktor lain menghalang kita daripada terus melakukan sedemikian.

Tidak kiralah dalam apa-apa medium pun, sama ada dalam portal akhbar, dalam media sosial seperti Facebook, Twitter mahupun sebagai skrip untuk video YouTube dan TikTok, jangan ragu-ragu untuk terus menghasilkan kandungan yang anda percaya memberi kebaikan.

Kita mungkin menyangka penulisan kita kurang berimpak kerana idea kita kurang berkualiti. Namun begitu, jika belum dicuba, kita takkan pernah tahu sejauh mana potensi kita.

Jika suatu hari saya tidak meluangkan masa hampir dua hari untuk mencari sebanyak mungkin info relevan tentang penderitaan pelarian Rohingya di Malaysia, artikel tersebut mungkin tidak terhasil.

Namun hasil daripada usaha dan kepercayaan saya bahawa pendapat saya ada kualiti tersendiri, akhirnya hasil penulisan saya mampu memberi manfaat sehingga dapat membantu seorang rakan pelajar lain.

Mungkin manfaat besar yang kita impikan daripada penulisan kita seperti mengubah kerajaan atau mengubah sistem ekonomi kepada yang lebih adil dan saksama, belum dapat dilaksanakan hari ini.

Namun percayalah, dengan sedikit sebanyak lontaran idea hari inilah yang akan membentuk hasil kumulatif masa depan yang lebih baik.

Idea yang baik dan berimpak besar mungkin sukar dihasilkan dalam suatu penulisan tunggal untuk orang biasa-biasa seperti kita.

Namun jika kita menghasilkan lebih banyak karya pencerahan secara konsisten, dengan izin Tuhan, akhirnya kita juga mampu membina pengaruh dan menghasilkan impak daripada ‘repertoir’ penulisan kita.

Wan Salman Wan Sallam
Aktivis IKRAM Bandar Tun Razak

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRU15: Dijangka Tiada Parti Lebih Dominan? – Presiden IKRAM

Selepas mencapai kemerdekaan, Malaysia telah melalui empat belas proses pilihan raya umum bermula tahun 1959 dan terkini, semua rakyat menunggu tarikh Pilihan Raya Umum Ke-15 (PRU15) yang dikhabarkan akan berlaku pada waktu terdekat.

Malaysia merupakan sebuah negara yang mengamalkan demokrasi berparlimen yang membolehkan rakyat dilibatkan dalam sistem pemerintahan negara dan raja-raja menjadi lambang taat setia rakyat.

Sistem ini membuka jalan kepada rakyat untuk memilih wakil-wakil dalam proses pilihan raya yang mana Pilihan Raya Umum (PRU) diadakan setiap lima tahun sekali untuk memilih perwakilan pada peringkat pusat dan kebanyakan negeri.

Rakyat diberikan peluang memilih calon daripada parti politik yang disokong untuk dinaikkan sebagai pemimpin yang dipercayai.

Perkembangan PRU di Malaysia mutakhir ini telah menyaksikan politik bergerak dengan dinamik dan semakin sukar dijangkakan seiring dengan kepantasan perkembangan global melalui dunia digital.

Melihat ke belakang sepintas lalu ketika PRU11 pada tahun 2004, ia telah menyerlahkan keupayaan Barisan Nasional (BN) menerusi kemenangan majoriti kerusi terbesar sejak pilihan raya 1978.

Ia suatu kemenangan yang mengangkat BN sebagai parti dengan kekuatan yang sukar ditembus, meneruskan legasi kemenangan sebelumnya.

Disangka panas hingga ke petang, kiranya hujan di tengah hari. Begitulah juga yang terjadi kepada BN dalam PRU12 pada tahun 2008 dengan keputusan memeranjatkan ramai penganalisis politik apabila BN buat pertama kalinya dinafikan kemenangan majoriti dua pertiga sepertimana yang dirangkul olehnya pada siri-siri PRU sebelumnya.

BN hanya beroleh 140 kerusi Parlimen dan baki 82 kerusi Parlimen dikuasai oleh pembangkang pada masa itu termasuk Parti Keadilan Rakyat (PKR), Parti Tindakan Demokratik (DAP) dan Parti Islam Se-Malaysia (PAS).

PRU13 meneruskan keputusan konsisten dengan pengumuman BN menang dengan majoriti tipis apabila hanya menang 133 kerusi Parlimen manakala Pakatan Rakyat memenangi 89 kerusi parlimen.

Akhirnya dalam PRU14  pada tahun 2018, Pakatan Harapan meraih majoriti mudah di Parlimen untuk membentuk kerajaan persekutuan yang baharu melalui kerusi yang dimenangi sebanyak 113 kerusi diikuti oleh Barisan Nasional (BN) dengan 79 kerusi.

Berdasarkan analisis data keputusan PRU12 sehingga PRU14, ia memberikan gambaran bahawa rakyat Malaysia sudah mula mengalih sokongan dan kesetiaan mereka daripada BN kepada parti atau gabungan parti lain.

Situasi ini memberikan isyarat bahawa melalui gabungan parti yang konsisten dan berpanjangan, ia mampu mengubah landskap undian, menggugat serta menumbangkan rejim yang sudah lama berkuasa di Malaysia.

Peralihan undi yang ketara dan kemunculan parti atau gabungan parti politik yang baru menunjukkan tanda aras demokrasi yang sihat dalam amalan sistem politik di Malaysia.

Terkini pasca-PRU14 menunjukkan BN menang selesa dan mudah menerusi keputusan dalam Pilihan Raya Negeri (PRN) Melaka dan Johor walaupun kadar peratusan yang keluar mengundi direkodkan rendah iaitu hanya 54.9 peratus di Johor dan  65.86 peratus di Melaka.

Ini jelas memberikan gambaran bahawa politik bergerak dengan dinamik dan terhasil melalui percaturan yang berstrategi.

Bagi PRU15 pula, penganalisis politik tidak menolak kemungkinan bahawa tiada parti yang akan mendapat majoriti untuk menubuhkan kerajaan jika berlaku pertembungan tiga penjuru antara Barisan Nasional (BN), Pakatan Harapan (PH) dan Perikatan Nasional (PN).

Hakikatnya, apabila tiada parti atau mana-mana gabungan parti politik yang memiliki kekuatan yang terlampau seperti ini, mereka akan menjadi saling bergantung dan perlu bekerjasama untuk mencapai persefahaman dan kesepakatan sekali gus menjauhi persengketaan.

Tentunya ini akan membawa manfaat kepada rakyat dan pemerintah akan lebih bertanggungjawab untuk berkhidmat kepada rakyat.

Ketika kerajaan memeterai Memorandum Persefahaman (MoU) Transformasi dan Kestabilan Politik bersama Pakatan Harapan pada April tahun lalu, terhasil beberapa usaha yang dilihat sebagai kejayaan untuk rakyat dan negara seperti Akta Antilompat Parti, pewartaan Undi18 dan Pendaftaran Pemilih serta yang terbaru adalah kesepakatan untuk mengadakan Akta Pendanaan Politik.

Oleh itu, kerjasama seperti ni sekali gus memastikan integriti, akauntabiliti dan ketelusan dalam pentadbiran yang mana ia turut bertindak sebagai salah satu mekanisme semak dan imbang yang kuat untuk menaikkan kecekapan dan ketelusan dalam pentadbiran kerajaan.

Dengan demikian, rakyat dan pemimpin berada dalam solidariti yang membolehkan negara memperoleh kebaikan dan manfaat yang besar.

Apa yang disaksikan dalam lipatan sejarah mana-mana negara, apabila sebuah parti atau kerajaan berkuasa menjadi terlampau kuat, maka ia mengakibatkan penumpuan kuasa yang berlebihan.

Keadaan ini berupaya membawa kepada penyalahgunaan kuasa, terlalu selesa sehingga sukar menerima perubahan ke arah kebaikan dan menjadi terlalu berpengaruh sehingga memudahkan ruang untuk memanipulasi sistem demi kepentingan tertentu.

Keadaan ini membawa kepada kelemahan dalam tadbir urus, pemimpin cenderung untuk terlalu mementingkan kelangsungan hidup sendiri dan menumpu untuk meluaskan kuasa serta pengaruhnya hingga menjadi alpa dan terjejas fokus dalam pembangunan nusa, bangsa dan negara.

Akibatnya, rakyat akan menderita dan negara menjadi semakin huru-hara akibat kepincangan yang berlaku.

Demokrasi dalam sebuah negara akan terus berlangsung untuk memanfaatkan rakyat dan negara sekiranya rakyat dilibatkan sebagai suara yang harus didengari dan dianggap penting sebagai alat semak dan imbang dalam memperkukuhkan tadbir urus negara ke arah pembangunan negara yang mampan.

Oleh itu, kerjasama di antara pemimpin dan rakyat adalah mustahak dalam mencapai kemakmuran negara kerana tanpa kuasa rakyat, tiadalah kuasa pemimpin.

Hj Badlishah Sham Baharin
Presiden Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Fokus boikot 5 syarikat sokong Israel – BDS Malaysia

Menurut Pengerusi Boycott, divestment & Sanction (BDS) Malaysia, Prof. Dr. Mohd. Nazari Ismail, Caterpillar dan HHI adalah pembekal jentera berat yang memusnahkan rumah-rumah rakyat Palestin dan untuk pembinaan penempatan haram Israel.

“HP adalah pembekal teknologi IT dan komputer kepada tentera, polis dan penjara Israel.”

Tambahnya, G4S pula menjadi pembekal teknologi keselamatan kepada tentera, polis dan penjara Israel manakala Ahava adalah syarikat kosmetik yang mengaut keuntungan daripada mineral yang dicuri dari Laut Mati, kawasan milik Palestin yang dirampas secara haram sejak tahun 1967.

Jelasnya, memboikot syarikat-syarikat seperti McDonald’s bukan keutamaan untuk pergerakan BDS pada peringkat ini.

“Kami menumpukan kepada syarikat-syarikat yang memainkan peranan yang jelas dan langsung dalam membantu Israel melanggar undang-undang antarabangsa juga syarikat-syarikat yang dirasakan akan terkesan dengan usaha kita.”

Senarai penuh syarikat-syarikat yang menjadi sasaran BDS boleh dilihat di sini: http://bdslist.org/full-list/

Beliau turut mengutuk sekeras-kerasnya keputusan kerajaan Amerika untuk mengiktiraf Jerusalem (Baitulmaqdis) sebagai ibu negara Israel dan memindahkan kedutaannya ke bandar tersebut.

“Keputusan ini membuktikan sekali lagi bahawa kerajaan Amerika tidak berminat untuk bersikap adil dalam isu konflik di Timur Tengah.”

Kata Nazari, Israel sebelum ini telah mengumumkan bahawa seluruh Jerusalem sebagai ibu negaranya walaupun ia bertentangan dengan undang-undang antarabangsa.

“Bahkan Majlis Keselamatan Pertubuhan Bangsa-Bangsa Bersatu (PBB) melalui Resolusi 478 pada tahun 1980 telah mengisytiharkan bahawa keputusan Israel adalah tidak sah (null and void).”

“Dalam kata lain, PBB masih mengiktiraf Jerusalem Timur sebagai kawasan milik rakyat Palestin yang diduduki secara tidak sah oleh Israel.”

Informasi lima jenama yang diboikot menurut kajian Aqsa Syarif

HP atau Hewlett Packard mendakwa mereka syarikat yang terkehadapan dalam melaksanakan tanggungjawab sosial tetapi sebenarnya terlibat dalam penindasan bersistematik di seluruh dunia.

Di Palestin, HP bertanggungjawab menyediakan teknologi yang membolehkan penjajahan, pendudukan haram, sekatan, pengusiran, pemenjaraan, kurungan dan pelbagai lagi bentuk penindasan terus berlaku.

HP bersalah kerana membekalkan aset-aset IT yang penting untuk tentera darat dan laut Zionis Israel untuk mengepung Gaza. Sistem kepungan ini menghadkan barangan masuk keluar di Gaza.

HP juga memberi khidmat sistem sekuriti berteknologi kepada penjara-penjara Zionis Israel yang semua sedia maklum bahawa kanak-kanak di bawah umur juga turut dipenjara.

Selain itu, HP bertanggungjawab membekalkan sistem teknologi di checkpoint, tembok dan kad pengenalan aparteid. Sistem ini menyukarkan petani Palestin untuk ke ladang mereka, pelajar ke sekolah dan lain-lain.

Mungkin ramai tidak pernah dengar apa itu syarikat G4S. Di Malaysia, van-van G4S sering kelihatan di atas jalanraya ataupun di bank atau mesin ATM.

G4S adalah syarikat keselamatan terbesar di dunia membantu sistem penjara Israel, terlibat dalam penyediaan peralatan dan perkhidmatan kepada pusat pemeriksaan tentera Israel, tempok aparteid, penempatan haram, bangunan tentera dan polis.

Seperti HP, G4S mengaut keuntungan dengan menjalankan perniagaan dengan Zionis Israel.

Gerakan BDS Ecuador mencapai kejayaan pertama apabila satu institut penyelidikan, International Center for Advanced Studies in Communications for Latin America (CIESPAL) memutuskan untuk tidak memperbaharui kontrak bersama syarikat sekuriti G4S setelah mendapat pendedahan mengenai penglibatan G4S di dalam membantu Zionis Israel.

Syarikat G4S pernah mengumumkan pada Disember 2016 bahawa mereka merancang menamatkan semua perniagaan dengan Israel dalam masa 12 hingga 24 bulan akan datang, maksudnya pada akhir tahun ini atau tahun 2018.

Jika ia berlaku, rakyat Palestin mengatakan pengumuman ini sebagai kemenangan besar hasil boikot BDS. Sejak 2010, G4S telah kehilangan kontrak bernilai jutaan dolar sebagai hasil daripada kempen-kempen boikot.

Info lanjut tentang sumbangan G4S kepada Israel boleh dirujuk di pautan https://www.whoprofits.org/company/g4s-israel-hashmira

3 & 4. CATERPILLAR & HYUNDAI HEAVY INDUSTRIES

Satu lagi syarikat yang menjadi sasaran boycott di peringkat Global ialah syarikat Caterpillar dan Hyundai Heavy Industries (HHI) yang membuat jentolak.

Caterpillar adalah senjata paling ‘destructive’ yang digunakan oleh Israel untuk merobohkan puluhan ribu rumah rakyat Palestin.

Jentolak raksasa D-9 dan D-11 lebih merbahaya dari jet pejuang F-18 kerana ia digunakan untuk merobohkan seluruh kawasan perumahan Palestin untuk dibina penempatan baru Israel.

Seperti yang kita lihat dalam peta dari tahun ke tahun, tanah milik Palestin semakin mengecil akibat tindakan ini.

Pasti kita ingat peristiwa tahun 2003. Jentera Caterpillar telah membunuh seorang aktivis berbangsa Amerika, Rachel Corrie ketika mempertahankan sebuah rumah milik rakyat Palestin dari dirobohkan.

Lapan orang rakyat Palestin juga terkorban ketika rumah mereka diroboh tentera Zionis pada tahun 2002.

Di Malaysia, Sime Darby merupakan pengedar jentera pembinaan Caterpillar.

Orang awam yang mempunyai kereta jenama Hyundai tidak perlu risau kerana menurut BDS Korea, pengeluar kererta Hyundai berbeza dengan syarikat Hyundai Heavy Industries.

Produk kecantikan ini menjanjikan “Beauty Secrets from the Dead Sea.” tetapi menyembunyikan ‘the ugly truth’ kepada anda. Produk-produk Ahava dibuat menggunakan sumber asli bumi Palestin yang dirompak.

Penempatan haram Yahudi di Mitzpe Shalem, Tebing Barat adalah tempat di mana produk-produk Ahava dihasilkan.

Menurut Lazada.com [Prohibited Brands], Ahava dilarang dijual di platform online tersebut tetapi anda boleh mendapatinya di Lazada Malaysia.

Gerakan Codepink antara jaguh dalam mempelopori boikot Ahava. Layari http://www.stolenbeauty.org/ yang dibuat khas untuk memboikot produk Ahava.

Pada tahun 2011, Ahava telah menutup satu retailnya di London akibat tekanan boikot yang sangat kuat. Selepas tujuh tahun perjuangan boikot Ahava, akhirnya syarikat tersebut mengumumkan untuk memindahkan kilang mereka.

Walaupun begitu, boikot akan diteruskan sehingga Ahava di penempatan haram ditutup sepenuhnya.

BDS: Israel kerugian USD4.7 bilion setahun

Menurut BDS, Israel telah memperuntukkan jumlah kewangan yang besar, cybertrooper yang ramai dan usaha membawa BDS ke mahkamah.

Gabenor New York, Andrew M. Cuomo telah mengharamkan gerakan BDS di New York. BDS berjaya membuatkan syarikat telekomunikasi gergasi, Orange untuk menarik khidmat mereka terhadap tentera Zionis Israel.

Syarikat multinasional CRH juga menarik diri daripada memberi khidmat kepada Zionis Israel.

Di Sepanyol, beberapa majlis bandar telah mengumumkan bandar mereka sebagai “Kawasan Bebas Aparteid Israel”. Ratusan para akademik di Brazil dan Itali pula menyertai boikot akademik terhadap Israel.

Suara BDS juga kedengaran sehingga di Anugerah Oscar. Penerima-penerima anugerah Oscar mendapat peluang satu trip ke Israel dengan beberapa pakej yang dipropagandakan oleh Israel tetapi telah ditolak oleh mereka.

Benjamin Netanyahu telah mengumumkan perang terhadap gerakan BDS (Boycott, Divestment and Sanctions) kerana gerakan boikot ini mengakibatkan Israel kerugian USD4.7 bilion setahun.

Ibu negara Iceland, Reykjavík telah bersetuju untuk tidak mengambil sebarang produk buatan Israel lagi sebagai tanda solidariti bersama Palestin.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…